text:
Yanditswe na HIRWA Benjamin
Nk’uko bamwe mu batuye akagari ka Bukinanyana mu murenge wa Jenda babibwiye TV/Radio1 ngo babangamiwe n’imyitwarire idahwitse ihetse urugomo rurangwa kuri bamwe mu borozi bo muri aka gace babifashijwemo n’abashumba babo bonesha imyaka y’abaturage cyane cyane mu masaha y’ijoro bakagerekaho no gukubita ubaguye gitumo bari muri urwo rugomo, dore ko ngo baba banitwaje intwaro gakondo zirimo inkoni n’imihoro.
Uretse kandi gushumura amatungo mu mirima y’abaturage abo bashumba ngo hari n’ubwo bahira imyaka y’abaturage bakajya kuyigaburira inka.
Umunyamabanga nshingwabikorwa w’akagari ka Bukinanyana GAKINA KARIWABO Gerard yabwiye TV/Radio1 ko hari ubwo koko iki kibazo cyari gikabije cyane ariko ubu ngo bizeraga ko cyaba cyaracitse. Gusa akavuga ko bitewe n’uko nabo hari aho bongeye kumva abaturage bitwikira ijoro bakahira imyaka y’abaturage bakajya kuyigaburira amatungo ngo bagiye kongera gukaza umurego mu kubirwanya.
Abaturage bifuza ko ubuyobozi bwahagurukira iki kibazo n’ababifatirwamo bagahanwa by’intangarugero kandi n’abarihishijwe bigakurikiranwa bakishyura kuko hari ubwo barihishwa bikaguma mu magambo no mu mpapuro gusa nyir’ukoneshereza agataha amaramasa.


c: text/html

text:
Malaria: UKO TWANDURA MALARIYA?
Umubu ukunda kuruma abantu n’ijoro. Iyo umubu umaze kuvuka ukaruma umuntu ufite udukoko twa malariya mu maraso, utwo dukoko dukurira muri uwo mubu. Iyo wongeye kuruma undi muntu nyuma y’iminsi iri hagati y’itanu n’icumi umushyiramo utwo dukoko ubwo rero umuntu akarwara malariya.
Tumenye ko malariya nta handi ituruka uretse kurumwa n’umubu ufite twa dukoko. Niyo mpamvu ugomba guhora wibuka ko “U” Umubu na “M” Malariya bijyana. Nta mubu nta malariya.
Shyiraho Igitekerezo!
Subscribe to: Post Comments (Atom)

robotstxt: allowed

filter: keep


text:
Ruhango: Intore 1419 zishoje urugerero zashimiwe mu ruhame uko zitwaye
Urubyiruko rw’abasore n’inkumi bagera ku 1419 bari bamaze amezi agera kuri atandatu bari ku rugerero mu bikorwa bitandukanye byo guteza imbere imibereho myiza y’abaturage, bashimiwe mu ruhame ibikorwa bakoze banashyikirizwa impamyabumenyi zigragaza ibikorwa byabaranze.
Uru rubyiruko rwakoraga ibikorwa bitandukanye mu tugari twose tugize akarere ka Ruhango, guhera tariki ya 12/01/2015 bigasozwa tariki ya 26/06/2015, rwashimiwe ubwitange n’umurava rwagaragaje muri iki gihe.
Bimwe mu bikorwa rwibanzeho muri iki gihe, birimo kubakira abatishoboye, kubaka uturima tw’igikoni hagamijwe guca imirire mibi no kurwanya bwaki mu bana, kwigisha abaturage gahunda za Leta n’ibindi bitandukanye.
Ubwo bashyikirizwaga impamyabumenyi bakanashimirwa tariki ya 04/07/2015 ku munsi wo kwibohora, uwavuze mu izina ryabo Munyarukundo Jean Bosco atuye umudugudu wa Muyange akagari ka Rwoga umurenge wa Ruhango, yashimye cyane Leta itkereza ku bikorwa byiza nk’ibi ikabimanura bikegera abaturage.
Avuga ko aho bari bari mu baturage, basize bahakoze ibikorwa by’intangarugero byakiriwe neza. Agahamya ko nubwo bavuye ku rugerero, ariko ibikorwa bakoragayo, nubundi ngo ntibizahagarara kuko batazigera biganda gukora icyateza imbere igihugu cy’u Rwanda n’isi yose muri rusange.
Ashyikiriza ishimwe aba basore n’inkumi, umunyamabanga wa Leta muri minisiteri y’ubuzima Dr. Ndimubanzi Patrick, yashimye uru rubyiruko ubwitanjye rwagaragaje mu gihe cy’amezi atanu, rukigomwa indi mirimo yaruteza imbere, rugashishikazwa no kubaka igihugu.
Arusaba ko rwakomerezaho, rukajya rusubira inyuma kureba ko ibyo rwakoze bitasubiye inyuma, ndetse rugahora hafi barumana barwo.


text:
Ubuyobozi bw’uyu Murenge wa Nzahaha mu Kagari ka Kigembe, Umudugudu wa Gihundwe, bwabyukiye mu rugo rw’umusaza n’umukecuru bivugwa ko ari abarozi tariki ya 3 Ugushyingo, nyuma y’aho abaturanyi bari baruteye bashaka kubagirira nabi.
Abaturanyi b’uyu muryango bawushinja kubarogera, harimo umugore w’uwitwa Habimana Damascene. Usibye abaturanyi ngo uyu musaza n’umukecuru ntibarebera izuba n’ababakomokaho.
Umwe mu baturage yagize ati “Mu kuvuka kwanjye numvaga ko uyu musaza n’umukecuru ari abarozi.”
Undi ati “Biyiciye abuzukuru, hari n’imfura yabo bishe. Bishe abana babo babaroga barabamara n’abacu barabica.Ubwo rero ni abicanyi, ni abarozi.”
TV1 dukesha iyi nkuru yavuze ko umuyobozi ushinzwe irangamimerere mu Murenge wa Nzahaha, Bigirimana Theoneste, afatanyije n’abaturage bakuye mu nzu y’uyu musaza n’umukecuru ibintu bitandukanye birimo ibimeze nk’ivu n’ibindi bimeze nka‘vidange’, bababaza ibyo ari byo bo bakavuga ko ari imiti gakondo bavurisha.
Uyu muryango wahakanye ko utaroga maze umukecuru agira ati “Ntabyo nemera ni ukuri kwa nyagasani, uvuga ko ndoga ku giti cye abinyemeze, ariko uwiteka atabunyemeza ndumva nta kibazo nubwo napfa none.”
Nyuma yo gukusanya ibisa n’ivu n’ibindi bimeze nka vidanje, umuyobozi ushinzwe irangamimerere mu Murenge wa Nzahaha yabasabye kurogora uwo bivugwa ko baroze bamubera ibamba, ahita afata umwanzuro wo kubitwika.
Abaturage bamaze kubona ko uyu mukecuru n’umusaza banze kurogora uwo bivugwa ko baroze, bahise batangira kubahondagura ibiti by’imyumbati, bakizwa n’ubuyobozi bwahise bubajyana kuri Sitasiyo ya Polisi ya Gashonga.
Umunyamabanga Nshingwabikorwa w’Umurenge wa Nzahaha, Ingabire Joyeux, yatangarije IGIHE ko icyatumye ubuyobozi bufata icyemezo cyo kujya mu rugo rw’aba bivugwa ko ari abarozi ari impamvu z’umutekano.
Yagize ati “Twari twamenye amakuru y’uko umwuka atari mwiza mu baturage, bituma dufata icyemezo cyo kujya muri ruriya rugo. Nyuma y’ibyabaye ejo ubu tugiye gukorana inama n’abaturage tubahumurize, abavuga ko barozwe na bo tubagire inama yo kujya kwa muganga.”
Magingo aya umukecuru n’umusaza bakekwaho kuroga baracyari mu maboko ya polisi ku mpamvu ngo z’umutekano wabo, mu gihe abo bivugwa ko barozwe na bo bacyirwaye.
Icyaha cyo kuroga giteganywa mu ngingo ya 144 y’igitabo cy’amategeko ahana ibyaha mu Rwanda, aho isobanura ko kuroga ari uguha umuntu ibintu bishobora kwica bwangu cyangwa bitinze, hatitawe ku byakoreshejwe cyangwa uko byahawe nyir’ukubigirirwa n’inkurikizi zabyo. Kuroga bihanishwa igifungo cya burundu.


text:
Kugeza ubu u Rwanda rugura imbuto z’ibigori, ingano na Soya mu bihugu byo hanze rutangaho akayabo, Minisiteri y’Ubuhinzi n’Ubworozi ikaba ivuga ko bigiye guhinduka.
Minisitiri w’Ubuhinzi n’Ubworozi, Gerardine Mukeshimana yabwiye The East African ko ishoramari mu kubaka ubushobozi bwo gukora ubushakashatsi ku mbuto, ryatanze umusaruro.
Yagize ati “ Dufite imbuto nziza zikenewe ku isoko kandi ingano y’izo twakuraga hanze yaragabanutse mu buryo bugaragara uyu mwaka, mu bushakashatsi twakoze tumaze kubona amoko atatu y’imbuto ya soya, ibigori bikiri mu mirima n’ibindi bikiri gutuburwa.”
Yakomeje agira ati “ Turahamya ko dushobora kugabanya amafaranga twatakazaga mu kugura hanze imbuto mu myaka ibiri cyangwa itatu.”
Gukura imbuto hanze byagiye bidindiza uburyo bwo kwituburira imbuto no gukora ubushakashatsi, bikaba byaranatumaga abahinzi bahomba cyane bitewe no gutinda kubona imbuto cyangwa ugasanga izinjizwa zifite inenge.
Gushaka kongera umusaruro byatumye amafaranga yagenerwaga urwego rw’ubushakashatsi mu myaka ibiri ishize yikuba kabiri bitewe n’uburyo ayashyirwaga mu kugura hanze imbuto z’ibigori, ingano na soya yakomezaga kwiyongera.
Minisitiri Mukeshimana yavuze ko ubushakashatsi bw’imbere mu gihugu bwari bukenewe ariko mu gihe u Rwanda rwinjiraga muri gahunda y’imbaturabukungu mu buhinzi (CIP) hakaba nta koranabuhanga ryo gutubura imbuto ryari rihari.
Minisitiri avuga ko guverinoma izakora uko ishoboye ku buryo ubushakashatsi buzatanga imbuto z’indobanure, zizabasha gutanga umusaruro mwinshi kandi zikihanganira imihindagurikire y’ikirere.
Mbere imbaraga nyinshi zari zashyizwe ku bihingwa birimo, ibirayi, imyumbati, ibitoki n’ibishyimbo; izo mbuto zahawe abaturage hakaba hategerejwe gutuburwa ingano na soya.
Abatubuzi b’ingano babwiye iki kinyamakuru ko bari gutubura ubwoko bw’imbuto bwa EN161 buzwi nka Kibatsi, bukaba buzatangira guhingwa bugasimbura ubwitwa Musama na Njoro.
Perezida w’Ihuriro ry’amakoperative y’abahinzi b’ingano, Simon Mutangan yagize ati “ Ingano zo mu bwoko bwa EN161 ni nziza cyane kuko zera vuba kandi ntizihutazwa n’umuyaga n’imvura.”
Mu 2017 u Rwanda rwahinze ibigori kuri hegitari 345,752, soya kuri hegitari 23,358, ingano zihingwa kuri hegitari 50,073.
Mu gihugu hose hahinzwe kandi ibishyimbo kuri hegitari 739,38, ibirayi kuri ha 122,360, imyumbati kuri ha 67,663, inyinshi muri izo mbuto zikaba zaratuburiwe mu gihugu.


text:
Pariki y’Igihugu y’Ibirunga
Pariki y’Igihugu y’Ibirunga[1] cyangwa Pariki y’Ibirunga[2], Pariki y’Ibirunga y’u Rwanda[3], Pariki Nasiyonali y’Ibirunga[4]. Pariki iri mu majyaruguru y'uburengerazuba bw'u Rwanda. Iyi Pariki ni nayo ibonekamo Ingagi zo mu misozi (cyangwa zo mu birunga). Yemejwe bwa mbere mu mwaka wa 1925. Muri icyo gihe yari agace gato hagati y’ibirunga bya Kalisimbi, Bisoke na Mikeno. Niyo pariki nkuru y’igihugu yashinzwe bwa mbere muri Afurika.
Mu mwaka wa 1929 iyo pariki yongerewe ubunini kuko yahise ifata ubutaka bw’ U Rwanda ndetse na Congo Mbiligi ariyo Repubulika Iharanira Demokarasi ya Kongo uyu munsi. Icyo gihe iyi pariki yahise igira ubuso bungana na 8090 km² , ibyo byakozwe mu rwego rwo kuyihinduramo Parc Albert yacungwaga n’abakoloni b’Ababiligi dore ko ari nabo bakoronizaga ibyo bihugu byombi.
Nyuma y’uko Congo ibonye ubwingenge mu 1960 ndetse n’U Rwanda mu 1962, Pariki y’Igihugu y’Ibirunga yahise icikamo ibice bibiri, buri gihugu kigira agace gicunga, ku ruhande rw’U Rwanda iyo pariki yahise itangira kugabanuka ubunini kuko abaturage batangiye kuyisatira bashaka aho gutura no guhinga.
Mu mwaka wa 1967 iyi pariki yabaye intangiriro y’ubushakashatsi ku ngagi bw’ Umunyamerikakazi wabaye ikirangirire mu bushakashatsi bw’ibidukikije, Diana Fossey. Akigera muri Pariki y’Igihugu y’Ibirunga yahise atangiza ikigo cy’ubushakashatsi yise Karisoke Research Centre, hagati ya Karisimbi na Bisoke. Guhera ubwo, igihe cye kinini yagifataga muri pariki, kandi akeshwa kuba yarahesheje agaciro ingagi zo mu Rwanda, asaba ko zitabwaho ku rwego mpuzamahanga.
Diana Fossey yiciwe mu rugo iwe mu mwaka w’1985, azize abashimusi batazwi yari amaze igihe akumira, ahambwa muri pariki y’Ibirunga hafi y’ikigo cy’ubushakashatsi yari yarashinze.
Pariki y’Igihugu y’Ibirunga yaje kubamo umutekano mucye ubwo intambara yatangiraga hagati y’abahoze ari ingabo z’U Rwanda n’ingabo za FPR- Inkotanyi, ku buryo mu mwaka wa 1992 hagabwe igitero ku cyicaro gikuru cy’iyo pariki biza gutuma ibikorwa bya ba mukerarugendo ndetse n’ubushakashatsi bwakorerwaga muri iyo parike bihagarara. Ibikorwa by’umutekano mucye byarakomeje bitewe n’abahoze mu ngabo zatsinzwe bacengeraga baturutse muri Congo ihana imbibe n’U Rwanda mu majyaruguru. Ibyo bikorwa by’ubugizi bwa nabi byahagaze mu 1999 bihoshejwe burundu n’ingabo z’igihugu cy’U Rwanda.
Iyi pariki irimo urusobe rw’ibinyabuzima nk’ibimera ndetse n’inyamaswa. Ibimera bigenda bitandukana bitewe n’ubutumburuke. Hari ishyamba ry’imisozi migufi (igice cyaryo kinini cyarahinzwe). Hagati ya metero 2400 na 2500 z’ubutumburuke, hari ishyamba ryo mu bwoko bwa Neoboutonia, naho ku butumburuke bwa metero 2500 kugeza kuri 3200 hari ishyamba ry’urugano rwo mu bwoko bwa Arundinaria alpine, riri ku buso bubarirwa kuri 30% bya pariki yose.
Ku butumburuke bwa metero 2600 kugera kuri 3600, ahanini ku bice by’imisozi bikonja byo mu majyepfo y’uburasirazuba, hari ishyamba ryo mu bwoko bwa Hagenia-Hypericum, ribarirwa kuri 30% bya pariki yose. Iri shyamba ni rimwe mu mashyamba manini muri Afurika rifite ibiti byo mu bwoko bwa Hagenia abyssinica.
Ibimera byo ku butumburuke bubarirwa hagati ya metero 3500 na 4200, rigaragaramo cyane ibiti byo mu bwoko bwa Lobelia wollastonii, L. lanurensis na Senecio erici-rosenii, rikaba ribarirwa ku bugari bwa 25% bya pariki yose. Kuva kuri metero 4300 kugeza kuri 4200 z’ubutumburuke, ibyatsi ni byo bihagaragara.
Hagaragara kandi igisambu cy’ibyatsi binini ndetse n’icy’ibito, ishyamba risanzwe n’ibiyaga bito, ariko ibi byose bibarirwa ku buso buto.
Mu rwego rw’ isi, iyi pariki izwi cyane ku ngagi zo mu misozi (Gorilla beringei). Izindi nyamaswa z’inyamabere zigaragara muri iyi pariki ni: Inguge zo mu bwoko bwa inkima (Cercopithecus mitis kandti); inzovu (Loxodonta africana); impyisi z’amabara zo mu bwoko bwa Crocuta na impongo (Tragelaphus scriptus). Iyi pariki kandi irimo inzovu n’ubwo ari nke. Harimo amoko 178 y’inyoni, byibura 13 muri yo na 16 y’ibisanira byayo akaba ari yo aboneka cyane mu birunga no mu misozi ya Rwenzori.
Muri Pariki Nasiyonali y’Ibirunga usangamo 245 y’ibimera harimo amoko 13 ya zirinzwe mu rwego mpuzamahanga, 115 y’inyamaswa zonsa harimo Ingagi zo mu misozi zirenze 650, amoko 187 y’inyoni, amoko 27 y’ibikururanda n’imitubu, n’amoko 33 y’udukoko.


text:
Iyi nkunga ingana n’amafaranga y’u Rwanda miliyoni 1.2 yashyikirijwe abaturage kuwa 15 Gashyantare 2017, bihurirana na gahunda yo gutangiza ubukangurambaga bwo kwishyura imisanzu ya mituweli muri Gasabo y’umwaka wa 2017/2018.
Ukuriye Abanyarwanda baba mu Bushinwa, Ntwari Aime Alexandre, yabwiye IGIHE ko bishyuriye ubwisungane mu kwivuza abo baturage nyuma yo kumenya ko ko ariho aho batuye hari ikibazo mu gushobora kwiyishurira.
Yagize ati “Twabafashije kugira ngo igihe bazahura n’ibibazo by’uburwayi bazahite bajya kwa muganga aho kurembera mu rugo, gusa ubuyobozi ni bwo bwatubwiye ko twazarihira abaturage bo muri uyu murenge wa Rutunga kuko ari ho hagaragara ikibazo cy’abadafite mituweli.”
Uretse gutanga mitiweli, Ntwari yavuze ko Abanyarwanda baba mu Bushinwa n’abahakorera bafite izindi gahunda zirimo izo kuzubakira abatishoboye, kuremera abarokotse Jenosideyakorewe Abatutsi.
Umubyeyi w’abana barindwi witwa Mukajero Rosalie yashimiye ubufahsa ahawe bwo kutazatuma arembera mu rugo, ati “Ndishimye cyane kuko nahoraga nibaza aho nzakura amafarangaya mituweli y’uyu mwaka nkabiburira igisubizo ku buryo nari naramaze kwiheba ariko kuba aba bagiraneza bamfashije Imana izarusheho kubongerera.”
Umuyobozi w’Akarere ka Gasabo wungirije ushinzwe ubukungu, Raymond Mberabahizi, nawe we yagaragaje ko gufasha abatishobye ari igikorwa cyiza kigaragaza ko Abanyarwanda bashobora kwishakamo ibisubizo bahura nabyo.
Yagize ati “Ni igikorwa kandi cy’urukundo kirimo n’umuco wo gutoza Abanyarwanda kwishakamo ibisubizo, ikindi kandi tukibonamo isomo ritugaragariza ko aho turi hose ntacyatunanira mu kwishakamo ibisubizo byugarije Isi yose.”
Yasobanuye ko hatangijwe ubukangurambaga mu kwishyura imisanzu y’ubwisungane mu kwivuza hakiri kare kugira ngo hatazagira ukererwa kubona mituweli y’umwaka utaha, cyane cyane ko byagiye bigaragara ko hari abajya kuzisaba banashaka guhita bazivurizaho ako kanya.


text:
Ubwa mbere nkimubona namusanze ku muhanda ategereje umugabo ufite gahunda, ambeshya ko yitwa Solange. Nanjye nashakaga umuntu wankemurira akabazo gato nari nifitiye, twemeranya amafaranga anjyana iwe. Yari umukobwa mwiza w’uburanga, nubwo twaryamanye buraya, ariko yanyeretse umutima mwiza, anyakira neza nifuza kugaruka.
Bitewe nuko nakoraga akazi katampa umwanya wo kuba nashaka umukunzi, niyo mpamvu iyo numvaga kwifata byankomereye nanjyaga mu ndaya kuko nubundi nabonaga akanya nijoro honyine. Kujya mu ndaya ntibyari ingeso yanjye cyane kuko najyagayo rimwe mu mezi atatu.
Ariko aho namenyaniye na Solange nanjyaga iwe rimwe mu byumweru bibiri kuko numvaga mwiyumvamo. Bitewe n’uburyo yanyakiraga neza, natangiye kumva mukunze ntagira no kujya muganiriza kubuzima bwe. Nakomeje kujya njya kumusura iyo najyaga iwe nkasanga ari kumwe n’undi mugabo, nahagararaga ku irembo nkategereza, barangizanya akampa karibu kuburyo ntawundi mukobwa nongeye kuryamana nawe keretse we. Byagezaho ambwiza ukuri ko yitwa Cecile, hagati yanjye nawe hatangira kuzamo urukundo atangira no kujya yanga ko mwishyura, nanjye aho kumwishyura nkamuzanira impano.
Uburyo twaryamanagamo bwarahindutse dutangira kujya tubikora bitari buraya ahubwo tukaryamana nk’abakunzi, bikaba birimo urukundo rwinshi. Cecile yaje gufata icyemezo cyo kureka uburaya kandi yabikoze ntabimusabye niwe ubwe wibwirije, arimuka ajya gutura mu kandi karere.
Icyo gihe twahise dutangira ubuzima bushya bw’urukundo turakundana cyane nyuma twiyemeza kurushinga ubu tumaranye imyaka itanu, tubyaranye abana babiri kandi tubanye neza ntakibazo yambereye umugore w’umutima kuburyo ntategerezaga
NAKUNZE INDAYA NONE YAMBEREYE UMUGORE W’UMUTIMA
Ubwa mbere nkimubona namusanze ku muhanda ategereje umugabo ufite gahunda, ambeshya ko yitwa Solange. Nanjye nashakaga umuntu wankemurira akabazo gato nari nifitiye, twemeranya amafaranga anjyana iwe. Yari umukobwa mwiza w’uburanga, nubwo twaryamanye buraya, ariko yanyeretse umutima mwiza, anyakira neza nifuza kugaruka.


text:
Rwanda | Ngororero: Zimwe mumpamvu akarere kasubiye inyuma mu kwesa imihigo
Bimwe mubyatumye akarere ka Ngororero gasubira inyuma mumyanya ni abaterankunga n’abafatanyabikorwa b’akarere badashyira mu bikorwa ibyo biyemeje birimo inkunga y’amafaranga cyangwa ibindi bikorwa by’iterambere.
Hashize iminsi mike hatangajwe uko uturere tw’u Rwanda twarushanyijwe mukwesa imihigo abayobozi b’uturere basinyana na Nyakubahwa Perezida wa repubulika buri mwaka. Akarere ka Ngororero kakaba karaje ku mwanya wa 19 aho kasubiye inyumaho imyanya 5.
Umunsi umwe mbere y’uko ibi bishyirwa ahagaragara, umuyobozi w’akarere bwana Gedeon Ruboneza yari yijeje abaturage bo mu mirenge ya Ngororero, Muhororo na Gatumba ko afite icyizere cy’uko batazasubira inyuma, bitewe n’ibikorwa byinshi bagezeho. Gusa, igihe igikorwa cyo kugenzura uko imihigo yashyizwe mubikorwa, umuyobozi w’akarere n’abo bafatanyije bakaba bari bagaragaje impungenge z’imihigo itarakozwe bitewe n’abagombaga gutanga amafaranga.
Muriyo ivugwa cyane ndetse ikaba ari nayo ishyirwa mu majwi ku gutuma akarere gasubira inyuma mu myanya ni iyubakwa ry’imihanda 2 ya kaburimbo buri umwe ureshya na kilometer 1 ikaba itarubatswe kubera ko minisiteri y’ibikorwaremezo itatanze amafaranga yari yaremeye, kimwe n’ishuli ry’imyuga ryagombaga kubakwa n’umushinga WDA, nubwo mu igenzura ry’imihigo hari andi makosa abari bagize itsinda ry’ubugenzuzi bagiye babona ndetse amwe bakayavugira aho murwego rw’ubujyanama.
Nyamara ariko bigaragara ko akarere ka Ngororero kagenda gasubira inyuma mumyanya ariko kakiyongera mu manota kuko nko muri uyu mwaka kavuye ku manota 80,6% kakagera kuri 87% arenga kakarushwa n’akarere ka mbere amanota arenga 8%, naho muri rusange uturere tukaba twaresheje imihigo kukigereranyo cya 82%, za ambasade zikayesa kuri 72% naho za minisiteri kuri 82%.
Bimwe mubyo abantu basanga bizatuma imihigo yeswa neza ndetse no kugenzura ishyirwa mubikorwa byayo bikaba ntamakemwa, ni uko za minisiteri zitazajya zubahiriza ibyo ziyemeje mu turere zaba arizo zikurwaho amanita doreko nazo zizajya zihiga buri mwaka. Ikindi usanga kivugwa ni ukuba abagenzura uturere baba Atari bamwe maze hakibazwa niba n’imitangire y’amanota yaba Atari imwe bikaba byazamo kwibeshya.


text:
Byatarijwe mu nama njyanama y’Akarere ka Karongi yateranye kuri uyu wa kane, ko Minisiteri y’uburezi yasabye Akarere guhagarika servisi yo gucumbikira abanyeshuri (internat/ boarding) mu bigo by’amashuri yisumbuye birindwi biri muri aka karere.
Nyuma y’igenzura ryakozwe ku micungire n’imibereho y’abanyeshuri bacumbikiwe ku ishuri mu bigo binyuranye mu karere ka Karongi, ngo Minisiteri y’uburezi igasanga hari ibibazo bikomeye. Umunyamabanga wa Leta muri MINEDUC ushinzwe amashuri abanza n’ayisumbuye Isaac Munyakazi yandikiye ubuyobozi bw’Akarere ka Karongi abusaba guhagaraika ‘internat’/boarding mu mashuri arindwi.
Ayo mashuri ni;
Ecole Secondaire Ruganda,
Ecole Secondaire Gasenyi
Ecole Secondaire Bisesero
Ecole Secondaire Urumuri
Ecole Secondaire Ngoma
Ecole Secondaire Munzanga
Ecole Secondaire Rugabano
Umuseke nturabasha kumenya niba ihagarikwa ry’aya mashuri ntaho rihuriye n’ikibazo cyo gutera inda abana b’abakobwa gishingiye ku micungire yabo muri ‘Internat’ mu ishuri rya ES Ruganda cyagaragajwe mu kwa cyenda ndetse hagahita hakorwa ubu bugenzuzi.
Aya mashuri yose hamwe yigaho abanyeshuri bagera ku 3 549, muri bo 1812 nibo bacumbika ku ishuri. Abarimu bose hamwe 160 bigisha kuri ibi bigo.
Mu nama Njyanama y’Akarere byatangajwe ko iki cyemezo nigishyirwa mu bikorwa hari ibigo bibiri by’ishuri bishobora guhita bifunga imiryango.
Ibyo ni ES Bisesero ifite abanyeshuri 426 muri bo abiga bataha ni 26, na ES Urumuri rifite abanyeshuri 493 abiga baba ku ishuri ni 448.
Mukandekezi Francoise ushinzwe Komisiyo ya Social muri Njyanama y’Akarere yavuze ko iki cyemezo nigishyirwa mu bikorwa abarimu 40 bashobora guhita babura akazi.
Iki cyemezo avuga ko gitunguranye kuko abayobozi b’ibigo n’abanyeshuri batabimenyeshejwe mbere ngo bitegure n’abana bashake andi mashuri bajyaho.
Froduard Ndihokubwimana uyobora ES Rugabano avuga ko zimwe mu ngaruka z’iki cyemezo harimo abanyeshuri bazagorwa no kubona amashuri, abarimu bazabura akazi, inyubako zizapfa ubusa, abanyeshuri batagiraga imiryango babaga ku ishuri bazahura n’ibibazo ndetse n’imyitwarire izaba ikibazo y’abanyeshuri bazahita bakodesha za ‘Ghetto’ hafi y’amashuri bigagaho kugira ngo bahagume.
Sylvain NGOBOKA
UMUSEKE.RW/Karongi


text:
Babitangaje nyuma yuko umuryango witwa “Rwanda Lagacy of Hope” (Umurage w’Icyizere), ubishyuriye mitiweri ku itariki ya 07 Kanama 2017.
Abo baturage bakomoka mu miryango 35 bahamya ko byabagoraga kwiyishyurira mitiweri bigatuma barwara ntibivuze; nkuko Nikuze Tasiyana, umukecuru w’imyaka 69 abisobanura.
Agira ati “Nkatwe uko tumeze nta mushinga n’umwe watwinjiriza amafarana tugishoboye, kwiyishyurira mituweri rero byari byaratunaniye. Ndashimira cyane aba bagiraneza n’Imana yabatuzaniye, ubu ntituzongera kurembera mu rugo kandi twifitiye mitiweri”.
Mugenzi we witwa Kanani Ezechias avuga ko umuryango we w’abant batandatu ubu noneho bagiye kujya bivuza.
Agira ati “Mitiweri nayishyuraga bingoye, nabonaga aya bake nkayishyura ariko na bo ntibivuze kuko umuryango wose utishyuriye. Ndishimye rero kuko uzarwara azahita yivuza bityo n’uwabona akazi agakore afite ubuzima bwiza.”
Manirakiza Alphonse ushinzwe imibereho myiza y’abaturage mu kagari Ka Nyabugogo, abo batura ge batuyemo, avuga ko kwishyirira mitiwer abantu 120 ari inkunga ikomeye.
Agira ati “Muri aka kagari twari turi hagati ya 35% na 40% by’abamaze kwishyura mitiweri, baracyari bake. Kuba rero uyu muryango wishyuriye abaturage 120, ni inkunga ikomeye tubonye tukaba tuwushimira byimazeyo”.
Reverand Osée Ntavuka, uba mu Bwongereza aka ari nawe muyobozi w’umuryango “Rwanda Lagacy of Hope” avuga ko ari inshingano gufasha abandi Banyarwanda batishoboye.
Agira ati “Ubushize twatanze mitiweri ku bantu 120 muri Rwamagana none n’ubu ni ko tubigenje hano muri Nyarugenge. Nk’umunyarwanda uba hanze, ni inshingano zanjye gufasha Abanyarwanda batishoboye ngo bizamure cyane ko hari n’indi mishinga tubateramo inkunga.”
Umuryango “Rwanda Lagacy of Hope” umaze imyaka itanu ukorera mu Rwanda, wibanda ku bikorwa bitandukanye byo gufasha abababaye, ugakorera mu turere icyenda.
Muri byo bikorwa hari ukuzana abaganga babaga abantu bafite indwara z’amagufa ku buntu, gufasha mu by’uburezi.
Bagiye kandi gutangira igikorwa cyo gufasha abana bo mu muhanda kuwuvamo, bakigishwa imyuga izabateza imbere ariko bakanahabwa imiryango babamo.


text:
Nyamasheke: Isuzuma ry’imihigo ribanziriza irya nyuma ryagaragaje ko akarere gahagaze neza
Akarere ka Nyamasheke karagaragaza ko gafite gahunda ihamye yo kwesa imihigo kagombaga gushyira mu bikorwa muri uyu mwaka w’ingengo y’imari urangira wa 2012-2013. Ibi byagaragajwe kuri uyu wa kabiri, More...
Rwanda | Rusizi: Nkombo barasabwa gushyira ingufu mu burezi
Abatuye umurenge wa Nkombo uri rwagati mu mu kiyaga cya Kivu, barasabwa kurushaho kwitabira gahunda za Leta, bagashyigikira uburezi kuko ari inkingi ya mwamba mu iterambere. Ibyo babisabwe n’Umuyobozi w’Intara More...


text:
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.
Uko ikibazo giteye
Umunsi umwe namusabye ko twakorana imibonano mpuzabitsina. Nabikoze ngira ngo mugerageze ndebe uko abyifatamo. Umukobwa muzima ntiyahise yemera ariko ampa umunsi. Uwo munsi warageze ,turabikora(Turaryamana). Ikibazo mfite kugeza ubu ni uko kuva umunsi twakoreyeho imibonano mpuzabitsina nsigaye mbona ntagaciro afite imbere yanjye .Ni ubwa mbere nari ndayamanye n’umukobwa mu buzima bwanjye.
Ibibazo nibaza
Ese mureke ko nta rukundo nkimufitiye ndetse nta n’agaciro nkimuha?Nzamuhera he se ko ahubwo arushaho kunkunda kandi yanishyizemo ka ari njyewe tuzabana? Ese dukomeje gukundana twakubaka urugo rugakomera nta rukundo nkimufitiye? Ni gute nabasha kongera kumugirira urukundo?Ese niba bitashoboka ni gute namubwira uko ikibazo cyifashe akishakira undi ntamukomerekeje?
Nubwo nakoze amakosa ariko mumbabarire mungire inama zamfasha. amakosa yo ndayemera ariko ndakomerewe nkeneye inama zanyu.
Murakoze
Namusabye ko twaryamana aremera none urukundo ruri kugenda runshiramo.
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.


text:
KANDA HANO UREBE VIDEO
Anele Mkuzo na Seipati Magape abakobwa babibiri bakomoka muri afurika y’epfo basezeranye kuzabana akaramata nk’umugore n’umugabo taliki 8 Gicurasi 2016 basezerana ko bazatandukanwa n’urupfu. Kuri ubu baratangaza ko bameranye neza ndetse urukundo rwabo ruryoshye ndetse ngo bakaba bifuza abagera ikirengea mucyabo.
Seipati Magape niwe mugabo murugo naho Anele Mkuzo akaba umugore, aba bombi batangaza ko ubu bameranye neza nubwo ngo babanye hari benshi batabyifuzaga, Anele Mkuzo yatangaje ko atungurwa n’abantu bibaza uko babayeho kandi bose ari igitsina gore, yavuzeko bitagakwiye gutangaza abantu kuko babanye bakundana kandi buriwese ashaka undi.
Anele Mkuzo yavuzeko ahura n’uyu mukunzi we bwambere bahuriye kurubuga rwa instagram, umwe agatumira undi murugo, guhera ubwo bakaza kujya murukundo ndetse buri uko basuranaga bararyamanaga ndetse bose bikabashimisha ari naho baje gufata umwanzuro wo kuba bakora ubukwe bereka ibirori imiryango yabo.
Bagitagira gupanga iby’ubukwe ngo hari abantu bo mu miryango yabo batabashigikiye ariko ngo mugihe cy’ubukwe batunguwe n’ukuntu bashyigikiwe cyane n’inshuti zabo, ubu ngo bameze neza ntakibazo nakimwe bajya bagira murukundo rwabo ndetse ngo bumva ntacyabatanya kuko ubuzima babayemo babwishimira cyane.
UMURERWA Yvette


text:
Gatsibo: KGSF yashoje icyunamo cy’iminsi 100
Urubyiruko rwacitse ku icumu rya jenoside yakorewe abatutsi muri Mata 1994 ruvuka mu karere ka Gatsibo rihuriye muri KGSF (Kiziguro Genoside against tutsi Survivivors Forum) ariko rutahatuye, taliki ya 30 kamena More...
Abayobozi b’uturere barasabwa gushyira mu bikorwa ibyo baba baremeye gukora
Minisitiri w’ubutegetsi bw’igihugu arasaba abayobozi b’uturere kujya bashyira mu bikorwa ibyo baba baremeye gukora byose nta na kimwe basize inyuma kuko byose bifitiye akamaro abaturage. Tariki More...
Rwanda | Gisagara: Barahamya ko isuku nyayo bazayigeraho
Akarere ka Gisagara karatangaza ko mu bikorwa n’inshingano gafite harimo no kugera ku isuku nyayo haba mu baturage ndetse no mu karere kabo.  Abayobozi bashinzwe imibereho myiza baganiriza abaturage More...


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Uburyo bwo Gutuma Umuhungu Mukundana Arushaho Kugukunda
Muri aka kabaruwa uzagerageze gushyiramo amagambo yuzuye ubwuzu n’urukundo. Ushobora kutamubwira ko umukunda kuko n’ubundi aba asanzwe abizi, ahubwo ugakoresha ubundi buryo bworoshye bwo kumwereka ko umukunda kandi ko umwitaho. Urugero: Niba aheruka kuguha impano wamubwira ko ukunda cyane; uti kandi ‘buri gihe unkorera ibintu bituma numva ndi umuntu udasanzwe’. Ushobora gukomeza umwandikira amagambo nk’ayo kugira ngo umwereke ko afite agaciro mu buzima bwawe kandi agira uruhare mu munezero no mu kugubwa neza kwawe.
2. Gerageza kumuha impano no mu gihe cy’iminsi y’akazi
Abantu cyangwa se abakobwa benshi bazi ko impano zitangwa ku minsi mikuru cyangwa se muri weekend (mu minsi y’ikiruhuko) gusa, nyamara kandi burya ngo impano zitunguranye cyane cyane mu minsi y’ akazi ngo zirashimisha. Uushobora rero gufata nk’umunsi umwe ari nko kuwa gatatu ukajya mu isoko ukagurira umukunzi wawe umupira mwiza, karavate se, isaha cyangwa niba ari umuhungu usoma ku kayoga ushobora kumugurira n’icupa ry’inzoga warangiza ukabifunga neza ugashyiraho akabaruwa cyangwa se agakarita kabiherekeza kanditseho amagambo meza. Ubundi ukabimushyira ku kazi cyangwa se ukarindira agataha ukabimuhera mu rugo. Iyi mpano uzaba umuhaye izamunezeza kubera ko uzaba uyimuhaye mu gihe atakekaga.
3. Ereka umuhungu mukundana ko agukurura
Abakobwa benshi bakunda guhisha ibyiyumvo (sentiments) byabo ariko nyamara si byiza mu rukundo. Ugomba kugerageza ukamwereka ko nawe ajya agukurura, niba mujya musomana ariko ari we wabigizemo uruhare nawe ujye unyuzamo umusome ari wowe ubyibwirije.
Ku bandi noneho bajya bakorana imibonano mpuzabitsina ugomba kugerageza nawe ukazana icyo gitekerezo. Nk’urugero, mushobora kuba muri kurebana filimi y’urukundo, jya unyuzamo umusome rimwe na rimwe ube wanamusaba ko mwakora imibonano mpuzabitsina. Ibi rero ngo bizatuma yumva ko uburyo ateye bigukurura ndetse bitume ahora agufitiye ubwuzu.
4. Mu gihe ari mu kazi jya unyuzamo umuhamagare
Aha ntabwo bivuze ko niba umuntu ari ku kazi ugomba kumuhamagara buri kanya cyangwa se ngo umuhamagare umwanya muremure ngo ube wamutesha akazi ahubwo ni ukumuhagara akanya gato kandi ukabikora igihe ushobora kuba uzi ko atari mu kazi kenshi, ubundi ukamubaza uko amerewe. Uko kumuhagara rero ngo bishobora gutuma yumva aguwe neza mu gihe wenda yumvaga umunsi utangiye kumubihira . Ibi rero bizatuma anabona ko uba umutekerezaho n’igihe mutari kumwe.
5. Fata umwanya utekere umukunzi wawe ibiryo akunda kurusha ibindi
Kugira ngo umukunzi wawe arusheho kugukunda no kunezerwa ngo ujye unyuzamo ufate umwanya umutekere ibiryo akunda cyane. Ushobora kuba warabyumvise abivuga cyangwa niba mukunda kujyana gusangira muri resitora ugomba kuba umaze kumenya ibiryo umukunzi wawe akunda . maze nawe ukazafata umwanya ukabimutegurira. ibi biba na byiza iyo mwirirwanye mu rugo ugategura ifunguro murimo kuganira. Numugaburira rero akanezerwa nta kizatuma nawe atakwishimira kandi azanashimishwa n’umwanya uzaba wafashe kugira ngo umwiteho.
Ikibazo rero gikunda kugaragara mu rukundo ni uko abakobwa benshi baba bashaka kwakira urukundo rwinshi kandi bo ntibarutange uko bikwiye. Bakumva abahungu babakunda byimazeyo ubundi bo bagaterera agati mu ryinyo. Niba uri umukobwa ukaba ushaka ko urukundo rwanyu rwongera gushyuha nka mbere gerageza gukora bimwe muri ibi bintu tumaze kuvuga, kandi nawe ujye utanga urukundo ntugategereze kurwakira gusa.
Subscribe to: Post Comments (Atom)


text:
Uyu munsi tariki ya 16/12/2017, inama isimbura synode ya diyoseze ya shyogwe (cd) yateranye. yitabiriwe n’abajyanama 31barimo abahagarariye umuryango bungirije, abacidikoni, abakanoni, abahagarariye abapasiteri mu Bucidikoni, abahagarariye abakirisitu, abahagarariye abakuru b’imirimo mu rwego rwa Diyoseze, uhagarariye urubyiruko, uhagarariye abategarugori, intumwa z’Umushumba wa Diyoseze n’uhagarariye abigisha ba Gatigisimu.
Inama yemeje imyanzuro ya CD iheruka. Inama kandi yagejejweho raporo y’ibikorwa byakozwe mu mashami atandukanye ya Diyoseze mu mwaka wa 2017 hamwe n’ibikorwa biteganyijwe mu mwaka wa 2018.


text:
Ubuhamya : Yamaze imyaka 10 akoresha imbarga z’ umwijima ubumaji yinjijwemo na Padiri(igice cya 2)/ Menya uko Padiri yasambanyaga ababikira
Yanditswe na Imanishimwe Dieudonne April 26, 2017
Nasigaranye ubwirasi buhanitse nkimara kubona ko n’amasasu ubwayo ntacyo abasha kuntwara! Nta kintu cyabashaga kugira icyo kintwara, ntacyo nagotinyaga. Nashoboraga kuguruka nk’inyonyi, nkaba nakwinjira mu nzu ntanyuze mu muryango ahubwo […]
Nasigaranye ubwirasi buhanitse nkimara kubona ko n’amasasu ubwayo ntacyo abasha kuntwara! Nta kintu cyabashaga kugira icyo kintwara, ntacyo nagotinyaga. Nashoboraga kuguruka nk’inyonyi, nkaba nakwinjira mu nzu ntanyuze mu muryango ahubwo nkanyura mu rukuta. Nigiraga umwuka simboneke iyo nabaga mbishaka ndetse n’ibindi byinshi. Numvaga niba Imana yaba ibaho koko, nanjye nashoboraga kuba Imana cyangwa se ndi hafi cyane yo kubayo. Ntacyo natinyaga ahubwo nateraga abantu kunyubaha no kuntinya nk’uko mbishaka. Nta muntu cyangwa ikintu cyose cyabashaga kuntera ubwoba.
Nyuma gato inshuti yanjye yaje kumwbira ko I Kisangani hari ababikira, kandi kugirango umuntu yemererwe kuba umubilira agomba kuba ari isugi/vierge. Icyo kintu cyaranshishikaje cyane. Ubwo nahise njya kwigenzurira ayo makuru ko ariyo ako kanya.
Bugorobye nihindura utaboneka nk’umwuka. Nari nzi uburyo bunyuranye bwo kwihindura nk’umwuka simboneke. Ubwo ninjiraga muri couvent?aho ababikira baba, nigize umwuka simboneke. Ubwo ninjiraga aho barara, nahagera nkagaragara mw’ishusho yanjye.
Nkoresheje wa muswala nahawe na padiri, nahinduraga ibitekerezo bye byose agakora ibyo nshaka byose nkaryamana nawe, ntiyabashaka gutabaza kuko byose byabagaho batazi ibyo aribyo ubwenge bwabo busa n’aho bwagiye. Ubwo narangiza icyanzanye nkataha nk’uko naje.
Ubwo mu gitondo bukeye naragarukaga mu rwego rwo kubishongoraho, nkababaza nti harya muri amasugi/Vierge? Bamwe muri bo bibukaga ko hari ujya aza kubasambanya nijoro, kubera kubura ibimenyetso nta numwe wabashaga kundega ngo bikunde. Bamwe basigaraga barira ko batakaje ubusugi bwabo bari bareguriye Imana.
Mukristo muvandimwe, uyu munsi iyo nibutse ibyo byose numva binteye isoni. Byagiye bingaruka mu mutwe cyane nkibuka ba babikira barira kubera ko batakaje ubusugi bwabo, naje kumva uburemere bw’icyaha cyanjye maze kubona iyi nyandiko:
1Abakorinto 6:18. Muzibukire gusambana. Ibindi byaha byose umuntu akora bikorerwa inyuma y’umubiri, ariko usambana aba akoze icyaha cyo mu mubiri we.
Nshimira Imana ku bw’ubuntu bwayo bwinshi yangiriye, icyubahiro ni icy’Imana. Najyaga nkora ubumaji ku mpamvu zo gushimisha abantu, ndetse no kugirango menyekane ahantu hose. Nifashishije urudodo abagore basukisha imisatsi yabo, nabashaga guhagarika imodoka igenda kandi urwo rudodo ntirucike. Byashimishaga ababireba bakaza ari benshi cyane kwihera ijisho. Mu by’ukuri ntirwari urudodo rwahagarikaga imodoka, ahubwo ni rejiyoni y’abadayimoni/amajini yankoreraga agasunika ya modoka igasubira inyuma. Abantu ntibasobanukirwa. Ubwo ni bumwe mu bumaji nakoraga.
Uretse ibyo ngibyo, nta wundi washoboraga kumenya uwo ndiwe uretse padiri gusa, n’abandi bakora ubukonikoni bonyine bashoboraga umenya ibanga ryanjye. Nari ikimenyabose I Kisangani. N’abana batoya bari bazi izina ryanjye bakaririmba ibigwi byanjye. Ibyo byaje kuntera ibibazo ariko. Rimwe naje kubona abashinzwe ubutabera banzaniye urwandiko rwo kunta muri yombi, nta mpamvu menye.
Nabemereye kugenda nta mananiza kugirango nza kubereka uwo ndiwe nitonze. Tugeze kuri gendarmerie umukuru wabo ababwira kunshyira muri gereza. Ariko bataramfata mbona akanya ko kubwira uwo mukuru wabo, nti” Nyakubahwa, menya ko neza ko nta mpamvu n’imwe yatuma mfungwa, nshirwa urubanza, cyangwa se nkubitwa igihe cyose ntabishatse. Amagambo yanjye yabaye nko gufata risasi ukayisukaho umuriro. Byamuteye umujinya kumbubwira ayo magambo mu ruhame.
Yifashishije abandi bajandarume, ansunikira mu kasho, aramfungurana. Yahise yifatira urufunguzo, avuga ko nta muntu ugomba kunsohora atabanje kumunyuraho. Ngo agaruke mu biro bye, asanga nicaye mu idiva.
Akinjira naramubwiy nti ngwino wicare tuganire. Ariko we ntiyashakaga kugira icyo aganira nanjye. Nitegereje mu maso ye mbona yuzuye ubwuzu n’urugwiro. Icyari umujinya n’ubukari gihinduka gutangara cyane no kumirwa.
Yahise ata ubwenge atangira kwirukanka ahantu hose nk’umwana ukina wa mukino wo kwihishana ukinwa n’abana(cache-cache). Ntibyari byiza kubibona, muri make yari amaze gusara. Mbonye uko bimugendekeye mugirira ipuhwe. Nahise mukurikira mwirukaho mugaruramo ubwenge nkorsheje amagambo y’ubumaji nigishijwe na padiri.
Ambwira ko yari amakosa ye, amaze kugarura ubwenge. Ubwo kumuhoza ngo agire umutima utuje, mukora ku bwanwa. Nyuma yahoo twaje kuba inshuti zikomeye cyane. Byahise byibagirana byose. Nubwo nari mfite ubwo bubasha bwose nyamara, nta mahoro nagiraga.
Bigitangira numvaga mfite ibyishimo byo kuba ntunze imbaraga abandi bantu batabasha gukeka no kumenya aho zikomoka. Ariko uko imnsi yicuma, niko ibyifuzo byo gutunga ibirenzeho byiyongeraga. Numvaga ibyo nkora byose byarinjiye muri kamera yanjye bibaho nk’akamenyero. Nta kintu cyabashaga kuntangaza ndetse nta kintu cyashoboraga kunezeza. Nyuma naje kubona ko ibyo mfite byose ntacyo bimariye.
KANDA HANO USOME IGICE CYA MBERE
Nari icyamamare nyamara nta mafaranga ngira. Icyo kibazo naje kukibwira padiri, ai nawe mwarimu wanjye.
Ubwo nawe yambwiye ko byose yamaze kubimpa! Ko bihagije gusa kuvuga umubare w’amafaranga nifuza. Nifashishije ya mpeta nari mfite nashoboraga kuzimiza ibintu biri mu ntera ya metero mirongo itanu uhereye aho mpagaze. Yambwiye ko impeta yampaye ikwije byose byinshi nkabona amafaranga. Nkaba ngomba kubara, gushakashaka, kugenzura ndetse ko hari uburyo bwinshi cyane bwo kubona mafaranga. S
inashakaga guhita ninjira mu guoresha ubwo buryo bwose icyarimwe. Uburyo bwa mbere bwitwa “vol malin” ubwo buryo ukoresha amajini/abadayimoni bazerera bakakuzanira amafaranga. Ugomba kuvuga ahantu, umubare n’ubwoko bw’ayo mafaranga(amadoalari,amafaranga, amapawundi, amayero) iyo amaze kuza azana n’umubare. Uwo ubare uvuga igihe ugomba kuyamarana ukaba urangije kuyakoresha yose nta na rimwe risigaye.
Ayo mafaranga yibwaga mu magazine, no mu ma banki akazanwa n’imyuka mibi/amajini/abadayimoni. Muri ayo mafanga nta kintu kiramba ugomba kuguramo. Ku isaha yagenwe amafaranga yose uba ugomba kuba wayamaze iyo wayabikaga hamwe n’andi wari usanganywe, igihe cyayo cyo kuba wamaze kuyakoresha kikagera ukiyafite yahitaga azimira yose akagendana n’ayo wari usanganywe..
Ayo mafaranga uba ugomba kuyakoza icyo ushaka cyose. Iyo wayagumanaga utayamaze washoboraga gupfa. Igihano gihabwa abatubahiriza amategeko yacu ni ugupfa cyangwa bakaba abasazi.muri iyi si nta kintu na kimwe cy’ubusa kibaho. Ayo mafaranga nyakuri umuntu yabaga asanganywe, iyo yazimiranaga n’amibano, yadufashaga nyuma y’igihe runaka kuzana abandi bandi mu bumaji.
Iyo twabaga twarangaye amafaranga ntashire, nitwe twagombaga kubiryozwa.
Iyo habaga hagize upfa mubo twasangaiye ubwo yabaga agiye mu mwanya wo kwishyura amfaranga yose twamusengereyemo! Iyo yahindukaga umusazi, ubwo nabwo amafaranga mazima yarazimiraga akaba abaye inshungu yacu akabiryozwa mu mwanya wacu. Uwabaga ahanzwe yabaga azize kutubahiriza amategeko kandi akaba yadukoresheje ku busa.
Ubwo padiri yambwiye ko niba mbona ibyo bifite ingaruka mbi, azanyigisha ubundi buryo bwo gukoresha. Ati ibuka amgambo mpora nkubwira ko kwihangana bitera kugera kuri byinshi. Mu gihe tugitegereje ba winezeza uko ushaka. Nitinderaga buri jambo ryose nabwiwe na mwarimu wanjye.
Haciye iminsi maze kwigishwa “Vol malin” nafashe umugambi wo kugerageza. Ubwo nari nicaye muri salon, nkurikiza neza amabwiriza yo kugirango ubone amafaranga. Nkuko nabyigishijwe, navuze neza, ahantu, isaha, umubare, ndetse n’ubwoko bwayo. Navuze ko amafaranga aza akagwa ku meza yanjye I saa munani z’amanywa. Ibijyanye n’ingano n’ubwoko bwayo, nahisemo ibilo makumyabili mu ma Zaire.
Nakoze ikosa mu kuvuga ingano kuko kuri iyo saha nagiye kubona mbona ikirundo kimeze nk’umusozi w’amafaranga kigeze ku meza imbere yanjye. Ubwo ayo mazayire yazanye n’undi mubare handitse icumi. Bivuze ko nagombaga kuba namaze kuyakoresha yose mu masaha atarenze icumi. Ubwo nkoze imibare mbona nsanga kuba nyarangije yose saa sita z’ijoro. Ubwo byansabye kuyapakira mu bintu ngo mbone uko njya kuyakoresha.. ubwo nsohotse mu cyumba cyanjye uwo twahuye bwa mbere yari umukozi wo mu rugo wa padiri. Yansabye itabi mpita muha amazayire Magana atanu
Ubwo nahise nkodesha taxi kugirango ingeze mu mujyi ku mangazini. Ubwo tuhageze uwo mushoferi namuhaye ikirundo cy’amafaranga. Kugirango atanyibazaho byinshi, mubwira ko mushimiye ko yantwaye yihuse agatuma ntakererwa. Ubwo mpageze nitegerezaga ibicuruzwa mu mangazini ndebera mu birahuri by’amadirishya ndi hanze. Ubwo nabonye ipantalo numva ndayikunze cyane. Maze ndinjira ngiye kuyigura, numva ijwi rimbwira ngo nta kintu kiramba ugomba kugura. Iryo jwi nari nsanzwe ndizi ryari irya padiri. Ndasohoka Ubwo ndibwira nti,padiri arankunda cyane ntashaka ko mfa cyangwa nkahinduka umusazi.
Niyo mpamvu ijwi rye rinsanze aha kugirango rindinde ingaruka mbi zaturuka kugasuzuguro ntubahirije amabwiriza.
Ubwo nahise nerekeza muri restaurant y’abanyaburayi. Kubera ko nari mbujijwe kugura ibintu biramba bifite akamaro nanjye nagiye kugura ibyo kurya mu rwego rwo kwihimura. Ibyo natumije byose byahise bishirana n’amafaranga nari natwaye. Ubwo nahise mfata ya taxi, mbwira shoferi ko ndamwishyura angejeje aho yari yankuye bwa mbere. Ubwo nsubira mu cyumba aho nari nasize ya mafaranga.
Ayo nari nahakuye nasanze yahise asimburwa n’andi. Byari bigeze saa cyenda ku isaha yanjye kandi amafaranga yari akiri menshi cyane ku meza. Nafashe amaranga menshi cyane aruta ayo nari natwaye mbere mbere maze ndasohoka. Ubwo natekereje niba bidashoboka ko ningauka nsanga n’ubundi hajeho amafaranga angina n’ayo nkuyeho kuko byari byagenze mbere. Ubwo umushoferi yari akintegereje mu modoka. Ntacyo tuvuganye nahise nicara iruhande rwe. Ibitekerezo byanjye byari ahandi.
Taxi yansubije ao yari yankuye kuri ya restaurant y’abazungu, ubwo namuhaye amafaranga menshi ntacyo mubwiye kindi, agirango nuko yantegereje umwanya munini. Uwo munsi bamwe mu nshuti zanjye bari muri iyo restaurent. Ubwo nahise ngurira buri wese wari aho. Bararya nkishyura ibyo bafashe byose. Numvaga binshimishije ko abantu bose babona nkura amafaranga mu mufuka wanjye nkishyura ama factures.
Nishyuraga cash ariko nkumva mfite ubwoba ko baza kumbaza aho nakuye ayo mafaranga. Nakomeje kujya mu rugo ngenda ngaruka kugirango mbashe kurangiza uwo musozi w’inoti z’amafaranga nari mfite mu rugo. Mushobora gutekereza ko byari byoroshye. Kumara amafaranga angina atyo I Kisangani mu mwaka wa 1975 nticyari ikintu cyoroshye. Saa mbili nijoro hari hakiri amafaranga menshi cyane ku meza! Nakomeje kugira ubwoba ko nza gusara cyangwa ngapfa, igihe cyose naba ntabashije kumara ayo maranga.
Nakomeje kujya nibuka amagambo ya padiri ubwp yambwiraga kwihangana no kuba intwari. Ubwo nza gutuza bigera aho nabonye ko nsigaje amasaha abili gusa imbere yanjye ngo namaze kurangiza ayo mafaranga. Ubwo rero nagombaga guhindura uburyo bwo kuyakoresha kugirango ashire. Bakundwa bene data, ni byiza gukorera Imana aho gukoreraSatani. Ndacyibuka uwo mugora nk’aho byabaye ejo! Najugunye amafaranga mu kirere mu muhango wo guhsyingura umuntu ntari nzi uwo ariwe.
Ubwo nagiye mu kabari mbwira abari aho bose ko bareka kwishyura. Ubwo mpita mbwira uwabahaga inzoga ko ibyo bafata byose nza kubyishyura byari ukugirango amafaranga yose nafashe aze kurangira.
Bigeze saa tanu n’igice nari nsigaranye makeya ku meza. Umukozi wa padiri aho kugura itabi gusa yari yansabye nawe yiguriyemo inziga aranywa. Muri urwo rujya n’uruza rwo kuza gufata amafaranga no kuyakoresha nari nabonye umuntu uryamye hasi aho kwa padiri nabaga, ariko sinigeze mwitaho, ubwo yari wa mukozi.
Ubwo ariko nubundi ayo mafaranga yose yagombaga kuba yavuye ahongaho mu masaha atarenze icumi. Yari aryamye ahongaho yasinze ameze nk’uwapfuye. Ubwo saa sita zuzuye nari nyamaze maze mukoraho. Iryo joro naraye ntekereza ibyo nakoze byose muri uwo mugoroba ndeba hejuru kuri purafo y’icyumba cyanjye.
Ubwo nahise mbona ko ubutaha ntashobora kongera kurenza amafaranga ageze ku bilo makumyabili. Ubutaha nongeye kugerageza “Vol malin” ariko nirinda gusaba menshi ntinya ko nagira ibibazo nka mbere. Nabonye ko igihe amafaranga aba agomba kumara bigendana n’ubwinshi bwayo.
Hashize iminsi nabonyeko gukoresha uburyo bwa “Vol Malin” ntacyo bumariye kuko usibye kuyary agashira sinashoboraga nokuguramo iakriso cyangwa se umuswara. Amategeko yayo nta kugura ikintu kiramba ni ukugura ibyo uhita urangiza ako kanya bigashira. Kubirenga ni ugupfa cyangwa se ugasara.
Ubuhanya : Yamaze imyaka 10 akoresha imbarga z’ umwijima ubumaji yinjijwemo na Padiri ( igice cya Mbere) KANDA HANO USOME IGICE CYA MBERE
IBYIRINGIRO.RW


text:
Guhambira inda cyangwa se kwambara umwenda ufashe mu nda ntibivugwaho rumwe n’ababyeyi ndetse n’abaganga. Ababyeyi bamwe barahazirika abandi ntibabikozwe naho abaganga bamwe barabikemanga.
Umuhoza Delphine ni umwe mu babyeyi twaganiriye uhambira mu nda iyo amaze kubyara. Kuri we ngo abona kuba yihambira bimufasha kugabanya uburibwe kandi bigatuma mu nda he hasubirana ntihakomeze kuba hanini.
Ishimwe Diane ni undi mubyeyi twaganiriye we ngo ntajya azirika inda kuko ajya kubyara bwa mbere yari atarumva aho bavuga ibyo kwizirika kandi ngo yabonye inda ye igenda isubirana gahoro gahoro. Nubwo inda ye itasubiranye ngo imere nkuko yariri atarabyara, Diane abona ntacyo inda ye imutwaye.
Naho umukecuru Cecilia utuye mu murenge wa Kanombe anenga abo babyeyi bihambira bamaze kubyara ngo kuko we atigeze yizirika mu mbyaro ze zose kandi ngo ntibyamubuzaga kongera gusubirana.
Abanganga se bo babivugaho iki ?
Kuri muganga Jean Paul Byiringiro, ngo ubundi bizwi ko iyo umbyeyi amaze kubyara bitwara byibura ibyumweru bitandatu kugirango inda ibyara (uterus) isubirane. Akomeza avuga ko nta bushakashatsi yaba azi bwaba bwarakozwe kuri byo gusa nk’umuganga akavuga ko hari abazirika bakumva bamerewe neza kuko bituma inda ibyara (uterus) iticunda mu nda iba yabaye nini.
Jean Paul abona ko kuzirika inda ari ibyo kwitondera kuko ahubwo kwizirika bishobora kwangiza uruhu rwo kunda ngo kuko uruhu rw’umubyeyi ruba rwarakwedutse mu gihe atwite.
Ikindi ni uko ababyeyi baba barabyaye babazwe bagirwa inama yo kudakoresha ikintu na kimwe bihambira nyuma yo kubyara kuko byabagiraho ingaruka mbi nyinshi harimo kugira infection ku gisebe.
Kwizirika mu nda ku mubyeyi umaze kubyara ntibivugwaho rumwe
Guhambira inda cyangwa se kwambara umwenda ufashe mu nda ntibivugwaho rumwe n’ababyeyi ndetse n’abaganga. Ababyeyi bamwe barahazirika abandi ntibabikozwe naho abaganga bamwe barabikemanga.
Labels: abagore, ubuzima, umugore utwite


text:
Agaciro k’ Imbaraga Z’ Imana zidukoreramo
Yanditswe na Imanishimwe Dieudonne August 21, 2017
ABACAMANZA 6;12—14 Marayika w’Uwiteka aramubonekera aramubwira ati”Uwiteka ari kumwe nawe wa munyambaraga we, ugira n’ubutwari.” 1 .Reka mbanze mbabwire ko ushobora gutunga imbaraga abandi ntibazimenye 2.Ushobora kuzitungu nawe ntuzimenye ko […]
ABACAMANZA 6;12—14
Marayika w’Uwiteka aramubonekera aramubwira ati”Uwiteka ari kumwe nawe wa munyambaraga we, ugira n’ubutwari.”
1 .Reka mbanze mbabwire ko ushobora gutunga imbaraga abandi ntibazimenye
2.Ushobora kuzitungu nawe ntuzimenye ko zikubamo
Gideyoni yarazifite ariko atabizi niyo mpamvu Imana yamubwiye iti wamunyembaraga we ugira n’ubutwari ark kuko Gideyoni atari aziyiziho
Gideyoni aramusubiza ati”Mutware, niba Uwiteka ari kumwe natwe ni iki gituma ibyo byose bitubaho?
Nuko Uwiteka aramwitegereza aramubwira ati”Genda uko izo mbaraga zawe zingana, ukize Abisirayeli amaboko y’Abamidiyani. Si jye ugutumye?” Gideyoni ntabwo yaraziko azifite
Dawidi we yabaga muntama zase ariko arise na benenyina bari batazi ko yarafite izombaraga kuko ubwo yajyaga kugemurira bakurube ahageze yumva Umufilistiya yiyamirira atukaba ingabo z’ imana ihoraho aratangara ati “uwo ni muntu ki utinyuka gutuka Imana yacu inkuru zigera ibwami aramuhamagaza amubonye nawe yumva aramusuzugura ati nagize ngo n’undi ati naho n’uyu musore wumugenda ariko nuko atarazi imbaraga zikorera muri we Dawidi we yaramaze kumenya ko hari mbaraga zikorera muriwe aramubwira ati nabaga muntama zadata iyo intare yazaga igafata umwana w’intama narahubukaga nkayicakira nkayivutagura nkayica ati Uriya Mufilisitiya azapfa nk’imwe murizo ”
Anageze imbere ya Goliyati nawe ariyamirira ati noneho bagize ngo ndi bwa nawe ntiyarazi imbaraga zikorera muriwe ark mumwanya muto yasobanukiwe uwamurwanyaga imbaraga zimukoreramo nuko Goliyati atagaruka yavuga inkuru neza
Elisa we yarazi ko izombaraga zimubamo bamwoherejeho ingabo zo kumufata arasohoka yitonze arabegera arababaza ati murashaka nde?arasenga ati”Uwiteka ndakwinginze uhume amaso yizingabo zihita zihuma arazibwira ati iyi siyo nzira kdi siwo mudugudu arazishorera azigeza kumwami w’Abisirayeli aramubwira ati dore zangabo nahoraga nkubwira ko ziribugutere umwami ati tuzigire dute?undi ati zigaburire maze uzireke zigenda zivuge Imana zibonye
Petero na Yohana bageze kwirembo ryitwa ryiza imbaraga zarabahagurukanye barakibwira bati uyumunsi ifeza n’izahabu ntazo dufite ark icyo dufite turakiguha mwizina rya Yesu haguruka ugende mwizina RYA YESU Kristo
Ndagirango nkubwire ngo ntugapfe Gusuzugura uwubonye wese kuko utazi ikimurimo kuko ushobora kumusuzugura kdi muriwe hibitsemo imbaraga igihe zizamubiramo zikamuhagurutse uzagira isoni zokumugana kdi warubikeneye
Ev Mama Furaha


text:
Huye: Barishimira uburyo bushya bwo gushyira abaturage mu byiciro by’ubudehe
Ubwo mu ntara y’amajyepfo batangirizaga ku mugaragaro igikorwa cyo gushyira abaturage mu byiciro by’ubudehe mu murenge wa Rusatira ho mu karere ka Huye, abaturage bagaragaje ibyishimo by’uko inyito z’ibyiciro zahinduwe, ndetse bakaba baranasobanuriwe neza ibyiciro n’ababishyirwamo.
Igikorwa cyaranzwe no gusobanurira abaturage ko abantu basigaye babarirwa mu byiciro bine, aho kuba bitandatu nk’uko byari bisanzwe, ndetse ko nta cyiciro kigihabwa inyito nk’uko byari bisanzwe: nta bahanya cyangwa abatindi bakivugwa, ahubwo icyiciro cya mbere, icya kabiri, icya gatatu n’icya kane.
Muri uku gutangiza ishyirwa mu byiciro by’ubudehe i Rusatira kandi, umukuru w’umudugudu w’umuremera, ari na wo wakoreweho umwitozo, mbere yo gushyira abantu mu byiciro yabanje gusobanura neza ibyiciro byose, ndetse afata n’umwanya wo gusubirishamo abamukurikiye ibiranga ibyiciro kugira ngo arebe ko babifashe mu mutwe.
Ibi byashimishije abari bitabiriye iki gikorwa. Umwe mu banyarusatira yagize ati “igikorwa cy’uyu munsi ndagishimye cyane kuko noneho nabashije kumva abajya mu byiciro runaka. Ubundi bajyaga badushyira mu byiciro ntazi icyo bakurikiza.â€
Undi na we ati “ubwo tuzaba dukora iki gikorwa mu midugudu iwacu, nitubasha kugenza nk’uko twagenje uyu munsi nta wuzasigarana ingingimira: icyiciro cy’umuntu kizafatwaho icyemezo n’abaturage bose ku mugaragaro bidakozwe mu bwihisho. Ibi kandi bizakuraho n’ikimenyane cyatumaga abantu bamwe bashyirwa mu byiciro badakwiye, mu rwego rwo kwishakira uko bahabwa mituweri ku buntu.â€
Ibyiciro by’ubudehe ntibivuga mituweri y’ubuntu
Asobanurira abanyarusatira ibijyanye n’ibyiciro by’ubudehe, Guverineri w’intara y’amajyepfo, Alphonse Munyantwari, yababwiye ko ikigenderewe mu gushyira abaturage mu byiciro “Atari ugutanga mituweri z’ubuntu, ahubwo kumenya uko abaturage babayeho .â€
Yagize ati “yego abakennye cyane ntibabura gufashwa, ariko icyo dushaka ni ukugira ngo tumenye uko abaturage bacu babayeho, hanyuma tuzabihereho mu igenamigambi ryo kubashakira ibyabageza ku iterambere rirambye.â€
Na none ati “ibizava mu iri shyirwa mu byiciro, bizabera imbarutso utugari, imirenge, uturerere, … kureba ibyakorerwa abaturage kugira ngo bikure mu bukene.â€


text:
Ubwishingizi bw'ikiruhuko cyo kubyara
Soma Amategeko y'ubwishingizi bw'ikiruhuko cyo kubyara
UBWISHINGIZI BW’IBIGENERWA UMUGORE URI MU KIRUHUKO CYO KUBYARA NI IKI?
Ni uburyo abagore bakorera umushahara bahabwa ikiruhuko cyo kubyara, bahembwa umushahara wabo wose mu gihe cy’ibyumweru 12 by’ikiruhuko.
IBYIZA BY’UBWISHINGIZI BW’IBIGENERWA UMUGORE URI MU KIRUHUKO CYO KUBYARA NI IBIHE?
- Ikiruhuko gihagije n’umwanya uhagije wo konsa umwana no kumwitaho, bityo umwana agakura neza;
- Guhembwa umushahara wose;
- Guhembwa mu gihe bibaye ngombwa ko yongererwa ikiruhuko cyo kubyara, bitarenze ukwezi kumwe.
IBYO UMUGORE AGOMBA KUZUZA KUGIRA NGO AHABWE AMAFARANGA Y’IKIRUHUKO CYO KUBYARA?
- Kuba ari mu kiruhuko cyo kubyara;
- Kuba yaratanze umusanzu nibura w’ukwezi kumwe kubanziriza ukwezi atangiriyeho ikiruhuko cyo kubyara;
- Kwerekana icyemezo cyo kubyara.
IMISANZU ITANGWA NA NDE?
Abakozi bose bagengwa n’itegeko ry’umurimo,
baba abagengwa na sitati rusange igenga abakozi ba leta cyangwa abagengwa na sitati zihariye.
IMISANZU ITANGWA INGANA ITE?
- 0.6% by’umushahara mbumbe:
- 0.3% atangwa n’umukoresha
- 0.3% atangwa n’umukozi
Iyo umukozi afite abakoresha barenze umwe, imisanzu yishyurwa na buri mukoresha.
AMAFARANGA AGENERWA UMUGORE URI MU KIRUHUKO CYO KUBYARA YISHYURWA ATE?
Umukoresha yishyura imishahara y’ibyumweru 12. Iyo ikiruhuko cyo kubyara kirangiye, umukoresha asaba RSSB gusubizwa amafaranga ahwanye n’ay’ibyumweru bitandatu bya nyuma by’ikiruhuko cyo kubyara.
IBIGIZE DOSIYE ISABA GUSUBIZWA AMAFARANGA UMUKORESHA YISHYUYE
Ubusabe bwo gusubizwa amafaranga y’ikiruhuko cyo kubyara bugomba buherekejwe na:
- Urupapuro rusaba amafaranga y’ikiruhuko cyo kubyara;
- Kopi y’inyandiko iranga usaba;
- Inyandiko y’umukoresha ihamya ko uwo mugore ari mu kiruhuko cyo kubyara;
- Inyandiko igaragaza neza imishahara umugore yahembwe mu gihe cy’ikiruhuko cyo kubyara iriho
- umukono we n’uwu’umukoresha kandi iteweho kashe y’umukoresha;
- Icyemezo cy’umwimerere gitangwa na muganga kigaragaza ko umukozi yabyaye;
*Mu gihe bibaye ngombwa:
- Icyemezo cya muganga cyongerera ikiruhuko;
- Icyemezo cy’umwishingizi w’umwana mu gihe nyina atakiriho.
IGIHE NTARENGWA CYO GUSABA AMAFARANGA ASUBIZWA UMUKORESHA
- Amezi 6 kuva umukozi atangiye ikiruhuko.
GUSUBIZWA AMAFARANGA, BIMARA IGIHE KINGANA IKI?
- Iminsi 30 kuva igihe dosiye yuzuye yakiriwe.
AMAFARANGA ASUBIZWA UMUKORESHA ANGANA ATE?
- Abarwa hashingiwe ku umushahara wa nyuma watanzweho umusanzu w’umugore uri mu kiruhuko cyo kubyara.


text:
Polisi y’u Rwanda ikorera mu karere ka Nyagatare, intara y’I Burasirazuba yataye muri yombi umugabo witwa Semana Lambert w’imyaka 48 ukekwaho iki gikorwa kigayitse cyo kujyana abana bane bakiri bato mu gihugu cya Uganda gukoreshwayo imirimo ivunanye.
Semana yiyemererera ko yari yumvikanye n’ababyeyi b’aba bana bane kubajyana muri kiriya gihugu. Bari kujya bakorera amafaranga ubundi bakajya bayoherereza ababyeyi babo nk’uko abivuga. Ubu afungiwe kuri Sitasiyo ya Polisi ya Karama, mu gihe iperereza rikomeje kugira ngo hamenyekane niba koko byari ugukoreshwa iriya mirimo, cyangwa se bari bajyanwe mu bindi bikorwa by’ubucuruzi bw’abantu.
Kuburizamo uyu mugambi we, byabaye ku itariki ya 16 Mata 2018, mu murenge wa Karama mu kagari ka Ndego; aba bana bakaba baragombaga kujya muri iki gihugu banyuze mu nzira z’abanyamaguru zitemewe ku mupaka w’ibihugu byombi.
Umuvugizi wa Polisi y’u Rwanda mu Ntara y’I Burasirazuba Chief Inspector of Police (CIP) Theobald Kanamugire, yavuze ko aba bana bose bari munsi y’imyaka 16; bari bajyanyweyo kuragira ihene n’andi matungo; aho bari kujya bahembwa udufaranga duke, bakajya batwoherereza ababyeyi babo.
CIP Kanamugire yagize ati;” kugira ngo tubimenye, byaturutse ku makuru twahawe na bamwe mu baturanyi b’imiryango yabo, duhita dufata uwari ubajyanye, hanyuma abana tubagarura mu miryango yabo. Umwana nk’uko bisanzwe akora imirimo yo mu rugo iwabo igiye itandukanye, ariko ntibyemewe ko abana bakoreshwa imirimo ivunanye mu gihugu imbere cyangwa se kubajyana hanze y’igihugu mu bikorwa n’imirimo itemewe.
Gukoresha abana imirimo ivunanye nko gukora mu birombe by’amabuye y’agaciro, gutwika amatafari, gucukura amabuye cyangwa imicanga, kurinda inyoni mu mirima y’imiceri n’indi mirimo nk’iyo, ntibyemewe kandi bihanwa n’amategeko”.
Yanakanguriye ababyeyi kwita ku bana babo, bakabaha amahirwe yose y’ubuzima cyane cyane kubajyana mu ishuri no kubafasha kwiga neza, kuko biba ari ugutegura ko igihugu kizagira ejo heza bitewe n’urubyiruko rusobanukiwe ndetse runajijutse.
Yasabye kandi n’abaturage ko buri wese yaba ijisho rya mugenzi, maze igihe abonye ibikorwa nk’ibi byo kudaha abana uburenganzira bwabo harimo no kubashora mu bikorwa bibi n’imirimo ivunanye cyangwa ubucuruzi bw’abantu, kujya babimenyesha Polisi n’izindi nzego kugira ngo habeho kubikumira no gufata abanyabyaha baba babikora.
Gukoresha abana imirimo ivunanye cyangwa kubagira nk’ibicuruzwa bihanwa n’amategeko.
Mu gitabo cy’amategeko ahana ibyaha cya Repubulika y’u Rwanda mu ngingo ya 217 itanga ubusobanuro bw’ijambo”umwana”. Umwana ni umuntu wese utarageza ku myaka cumi n’umunani (18) y’amavuko uretse mu gihe andi mategeko abiteganya ukundi.
Ingingo ya 218 yo mu gitabo cy’amategeko ahana ibyaha cya Repubulika y’u Rwanda igira iti” Umuntu wese ubabaza umwana bikabije, umujujubya cyangwa umuha ibihano biremereye cyangwa se bitesha agaciro, ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda kuva ku bihumbi ijana (100.000) kugeza ku bihumbi magana atatu (300.000).
Naho ingingo ya 251 yo igira iti:” Umuntu wese ugira uruhare, ku buryo ubwo ari bwo bwose, ari we cyangwa abicishije ku wundi, mu gutorokesha umuntu avanywe mu Rwanda ajyanywe mu mahanga agamije kumucuruza, ahanishwa igifungo kuva ku mwaka umwe (1) kugeza ku myaka itatu (3) n‟ihazabu y‟amafaranga y‟u Rwanda kuva ku bihumbi magana atanu (500.000) kugeza kuri miliyoni ebyiri (2.000.000). Ibihano biteganyijwe muri iyi ngingo byikuba kabiri igihe uwakorewe icyaha ari umwana”.


text:
POLITIKE Y’U RWANDA
Gasabo: Abakecuru ngo bibwa pansion z’abagabo babo na banki bagasigarana igiceri cy’100 gusa
Bamwe mubakecuru bahabwaga pansion z’abagabo babo mu karere ka Gasabo baratabaza inzego za leta ngo zibarenganure kuko mbere bahabwana amafaranga ibihumbi 12 babohereza muri bank y’abaturage ngo bajye bayafatirayo baza gutungurwa n’uko yose bayakata hagasigara 500 wakuramo ayurugendo hagasigara igiceri cy’ijana (100 frs) mu kwezi .
Aba bakecuru bavuga ko aya mafaranga ari aya pansion abagabo babao bari barakoreye , abo umunyamakuru wacu yasanze mu murenge wa Jabana bamubwiye agahinda baterwa n’icyo bita guhuhurwa n’ababakatira amafaranga.
Nyiramutwakazi Asiteriya umwe mubo twaganiriye yagize ati:” ikibazo dufite ni uko amafaranga yacu bayatwibye ay’ubukecuru umugabo wange yari yarakoreye nayafatiraga I Kigali bukeye batwohereza I Kabuye badufa 500 cyangwa 100 ni ayo baduha ntayandi.
Undi yagize ati:”Ubundi se ugirango ntashirira muri tike ntegesha 400 kugenda no kugaruka barangiza bakampa 500 namara amezi abiri bakampa 1000 ubwo ngo baba bambaniye. Mbere caise sociale baduhaga ibihumbi 12 tugatahana ibyo none ntayo bakiduha rwose.”
undi yagize ati:”Ikibazo mfite ni uko tujya guhembwa nyine baduhuhura bakayijyanira kuri banki ya Kabuye ubundi batari bampuhura bampaga ibihumbi 6 nayafashe gatatu ubundi batangira kujya bayijyanira ubu ni 1000 gusa maze amezi nk’abiri.”
Aba bakecuru basaba leta kubarenganura ati:”Abategetsi baturenganure twicwa n’inzara twanahirima rwose tugapfa ubu banyohereje kujya gufata ukwezi kwa 3 ariko nariganyiriye nti ntayo bampa n’ubundi ni 200 bazampa ndabireka.”
Umwe mu bakozi ba RSSB utashatse kwivuga amazina ye yabwiye umunyamakuru wacu ko ibi biterwa n’imikorere mibi y’amabanki akata amafaranga y’aba bakecuru.
Gusa ngo iki kibazo kiri kwigwaho ndetse ngo n’umushinga wageze mu Nteko ishingamategeko bakaba biteze ko iki kibazo kizakemuka ubwo amafaranga ahabwa aba bakecuru azaba yamaze kuzamurwa yashyizwe kuri 25 ku ijana.
Umwe mu bakecuru babajwe n’uko amafaranga ye yibwa
Ndahiro Valens Papy/@Makuruki.rw


text:
Apôtre Dr Paul Gitwaza yakomoje kuri iyi nyigisho mu gitaramo Alarm Ministries yamurikiyemo album ya 10 n’iya kane y’amashusho yiswe ‘Turakomeye’ kuri uyu wa 25 Werurwe 2018, yari yatumiwemo nk’umwigisha.
Yifashishije ijambo yasomye mu gitabo cya Yesaya 6, 1-8 n’icy’Ibyahishuwe 5,1-5, yasobanuye ko Yesu yagiriye akamaro ijuru, isi n’ikuzimu asubiza ikibazo cyabajijwe mu isezerano rya kera n’irishya"Ndatuma nde, ni nde watugendera ?; ni nde ukwiriye kubumbura igitabo… ?" ndetse ahuza abantu n’Imana kugira ngo babashe kuyiramya.
Apôtre Gitwaza yavuze ko Imana yari ifite ubukene bwo kubura amashimwe y’abantu, kuko nta mwana w’umuntu waramyaga Imana (byakorwaga n’abamalayika gusa).
Yagize ati "Hari ubukene bukomeye kuko abahungu n’abakobwa bo mu Isi baramyaga ibindi bintu, Imana igira agahinda iravuga ngo ‘natuma nde ngo ajye kubwira abantu ngo bandamye, bampimbaze, banyumve?"
"Nubwo Imana yari yihagije mu ijuru yari ifite ubukene, ubukene bw’Imana si ubw’amafaranga, inzu, ibiryo, icyubahiro, ni ubw’amashimwe y’abantu. Biroroshye ku bantu kuramya byose. Abahinde baramya ikintu cyose; baramya inka, ihene, ikintu cyose babonye barakiramya; bafite Imana 3000."
Yakomeje agira ati "Isi rero irahuze muri byinshi. Abantu baramya ibyubahiro, baramya ama-titre, tukaramya ibiki… na ba Bishop, na ba Apôtre, ngakomera cyane abantu bakandamya. Ibyo byose ni ibintu abantu baramya bidafite agaciro. Ariko ubukene buri mu mutima w’Imana ni ukubona ni ukubona abantu bayiramya bayishima, bayihimbaza mu kuri no mu mwuka."
Igitaramo cya Alarm Ministries cyari cyitabiriwe n’imbaga y’abantu bari buzuye mu ihema rya Serena Hotel.
Iri tsinda ryageze ku ruhimbi ryakiranwa ibivugirizo bivanze n’impundu nk’ikimenyetso cy’uko ryari rifitiwe amatsiko n’abakunzi baryo.
Imiririmbire ya Alarm Ministries yiswe iya gihanuzi yari yiganjemo gusimbagurika haba mu ndirimbo z’Ikinyarwanda, Icyongereza n’Igiswahili ari na ko abitabiriye igitaramo bavuza induru z’ibyishimo.
Mu gice cya mbere Alarm Ministries yanyujijemo izimya ibyuma bya muzika maze mu majwi atuje iririmba indirimbo zigera kuri ebyiri za ‘Ambassadors of Christ’, imwe muri Chorale z’inshuti zayo, ikunzwe ku butaka bw’u Rwanda no mu Karere ruherereyemo.
Igice cya kabiri ari na cyo cyamurikiwemo album ‘Turakomeye’ abagize Alarm Ministries baserutse bahinduye imyambarire aho abagore bose bari bakenyeye naho abagabo bambara amakositimu.
Alarm kandi yifatanyije n’itsinda rimaze kwamamara mu ndirimbo zo kuramya no guhimbaza Imana rya Healing Worship Team naho Chorale Shalom yo muri ADEPR Nyarugenge yari yatumiwe ntiyabashije kuboneka.
Umuyobozi wa Alarm Ministries, Mazeze Charles, yatangaje ko banyuzwe n’uko igitaramo cyitabiriwe mu buryo bushimishije ndetse ashimira abaterankunga batandukanye batumye gitegurwa neza.
Alarm Ministries ihuriyemo abaririmbyi b’amadini n’amatorero atandukanye yo mu Rwanda, imaze imyaka irenga 19 itangijwe.
Yatangiye ari itsinda rigizwe n’abantu batarenga batandatu babarizwaga muri Rehoboth yo muri Restoration Church; baje kugira umuhamagaro wo kuryagura mu kurushaho kuvuga ubutumwa bifatanya n’abandi baririmbyi batandukanye ku buryo imaze kugira abantu bakabakaba ijana barimo abaririmba n’abakora ibindi bikorwa bitandukanye.
Amafoto: Niyonzima Moses


text:
Byinshi kuri Daddy Cassanova utifuza ko abahanzi baririmba ku rukundo gusa
Umuhanzi Daddy Cassanova ahamagarira abaririmbyi bo mu Rwanda kuririmba ku bindi bintu bitandukanye aho kuririmba ku rukundo gusa nkuko bimeze ubu.
Uyu muhanzi w’umunyarwanda ariko uba muri Canada, yamenyekanye cyane mu Rwanda mu myaka yashize kugeza nko muri 2008, ubwo yajyaga gutura muri icyo gihugu.
Ahamya ko kuri ubu, agendeye ku bihe bye akiba mu Rwanda, abona umuziki wo mu Rwanda umaze gutera intambwe ariko ngo uracyafite urundi rugendo.
Mu mpera za Werurwe 2017, uyu muhanzi yaje mu Rwanda gusura umuryango n’inshuti. Umunyamakuru wa KT Radio, Gentil Gedeon Ntirenganya barahuye bagirana ikiganiro kirambuye.
Yamutangarije byinshi ku buzima bwe kuva avuye mu Rwanda kugeza ageze muri Canada, aho atuye, afite abana babiri ariko atabana na nyina ubabyara.
Ikiganiro kirambuye:
Kigali Today (KT): Daddy uraho neza?
Daddy: Yego ndaho.
KT: Ikaze mu Rwanda, ikaze kandi no muri Kigali Today.
Daddy: Yego urakoze cyane.
KT: Wari usanzwe uba mu bintu bya “showbiz” uri umuhanzi; mu 2008 abantu bumva ngo uri muri Canada. Byagenze bite?
Daddy: Muri Canada nahatuye kubera abantu twari tuziranye, ubundi nabanje gutura muri Leta ya California hagati ya Los Angeles na San Francisco umwaka n’amezi nk’angahe, nahakoraga projet (umushinga) hamwe n’umwubatsi w’umuhanzi yubaka amashuri ya muzika.
Yashakaga gukora amashuri amwe n’amwe muri East Africa biba ngombwa ko dukorana njye nkamukorera nk’umugenzuzi.
Twubaka ishuri rimwe muri Kenya. Hari n’irindi yashakaga kubaka i Burundi no mu Rwanda ariko ntabwo nzi neza ahantu byaherereye. Uwo sasa niwe wampuje n’abatunganya umuziki bo muri Toronto ariko bo bakoraga injyana ya Funk. Nageze hariya njya mu njyana ya Funk.
KT: 2008 ujya muri Canada, abantu basa n’aho bakubuze. Kubera ko wari ugiye hanze y’u Rwanda. Wabyumvaga ute wowe?
Daddy: Urebye ukuntu naje kubura nk’uko bavuga, ni ukubera ko ngeze hariya ni nk’aho nasanze undi muziki; ni ahantu ugera ukagomba kubanza gufata icyemezo; nashakaga gufata icyemezo ngo ndebe nimba nshobora kubifatanya byombi nkakora indirimbo nke zijya mu Rwanda cyangwa izindi za hariya.
Ariko usanga iyo uri gutangira muri “industry” nk’iriya ikomeye uba ugomba guhatiriza cyane, gushyiramo imbaraga nyinshi cyane, nsanga ntabifatanya neza neza. Biba ngomba ko mba mfashe ikiruhuko gato ku miziki nohereza mu Rwanda nkabanza kwimenyekanisha hariya.
Yashinze itsinda (band) y’abaririmbyi muri Canada
Naje gushinga band (itsinda ry’abaririmbyi), naje gukomeza guhura n’abandi bantu benshi baduhuza n’ibitaramo, ikintu twe twarwanaga nacyo cyane ni ukubona ukuntu twakina amaserukiramuco menshi ashobotse abera hariya.
Kuri ubungubu zose tuzikinamo buri mwaka tuba dufite amaserukiramuco dukinamo. Byaje kumpira, urebye nicyo gituma naje kubura muri muzika y’ino ahangaha ho gatoya kuko nashakaga gushyiramo ingufu kugira ngo izina ryanjye rifate hariya.
KT: Ubwo ni ukuvuga ko monde ya muzika hariya muri Canada irakuzi?
Daddy: Monde ya funk. Uvuze monde y’umuziki ni nini cyane. Umuziki ugiye uri mu twiciro twinshi cyane hariya. Uvuze monde ya Funk ndazwi cyane hariya. Mbese amaserukiramuco yose ya Jazz, Funk n’ibintu byose bijyanye n’ibintu dukora byose
dukinaho.
KT: Ubwo ni nabyo bigutunze?
Daddy: Yego ni nabyo bintunze.
KT: Akazi kaba gateye gate?
Daddy: Urebye dufata nk’igihe cyo gusubiramo, twebwe dukina amaserukiramuco cyane. Nicyo kintu twe twibandaho cyane. Kandi muri Amerika ya ruguru hari nyinshi cyane.
Nk’ubungubu kuva muri Nyakanga kugeza muri Kanama (2017) hari izigeze nko kuri eshanu cyangwa se esheshatu. Kandi buri imwe uyigenera nk’iminsi nk’itanu, indi itatu, gutyo.
Mbese kuva muri Nyakanga kugera muri Kanama buri kwezi mfite nk’ibitaramo umunani. Ni kuriya urebye mpanga nkamenya umusaruro wanjye w’uyu mwaka ukuntu uzaba umeze bigatuma menya neza ayo ninjije, ayo nshobora kwinjiza umwaka utaha.
KT: Hari igihe rero cyageze utangira kohereza indirimbo zimwe na zimwe mu Rwanda. Icyo gihe byari bigenze bite?
Daddy: Icyo gihe urabona...igihe cya mbere kwari uguhatiriza kugira ngo umuziki wanjye ufate hariya. Nyuma bimaze gufata sasa rero niho byatangiye kunshobokera gufata akaruhuko rimwe na rimwe nkakora n’ibyo mu Rwanda nkakora n’ibyo nohereza ahangaha.
KT: Byari byoroshye?
Daddy: Yego biroroshye. Byose kuko ni Studio zimwe nkoreramo hamwe ni uko njyamo nkaririmba ikinyarwanda ahandi nkaririmba icyongereza.
Gusubiramo indirimbo "Ishiraniro" yabisabiye uburenganzira
KT: Hari indirimbo wakoze mu minsi ishize yitwa “Akanyoni”, abantu benshi barayizi ariko mbere yaho muri 2015 ubwo wazaga mu Rwanda wakoze “Ishiraniro”, wakoze indirimbo abantu bakunze cyane “Ishiraniro” uyisubiramo. Ni ‘cover’ wakoze?
Daddy: Ntabwo ari ‘cover’. Iyo ni remix. Mbese nayisubiyemo. Cover na Remix biratandukanye. Remix ni iyo u recordinze version yawe. Cover ni iyo uri kuririmba gusa ibyo undi yaririmbye. Urebye nayihinduriye ibicurangisho, amagambo gusa niho nakoresheje aya Fashaho Phocas.
KT: Iriya ndirimbo uyikora ntabwo wari ufite impungenge z’umuryango wa nyiri iriya ndirimbo?
Daddy: Oya. Twaravuganye.
KT: Nibyo?
Daddy: Yego. Navuganye na Fashaho ni nawe wampaye uburenganzira bwo kuyikora ni nawe wanyandikiye amagambo ntabwo nari nzi amagambo yayo.
KT: Ok! wari ugamije iki?
Daddy: Nari ngamije gukora indirimbo Abanyarwanda benshi bakwisangamo. Ni indirimbo yakinwaga cyane kuri Televiziyo y’u Rwanda. Urebye nta n’ubwo nari natekereje iyo ngiyo. Nari natekere indirimbo za Kamaliza, na Rodrigue Karemera, mbese nashakaga gukora indirimbo abantu benshi twakwisangamo.
Nk’urungano rwanjye twakuze tureba Televiziyo y’u Rwanda ariyo televiziyo yonyine ibaho. Indirimbo zose zacaga aho ngaho, urumva ko abenshi twabaga tuzizi; abenshi twari tuzifitiye amarangamutima; twari tuzifitiye urukundo cyane.
Ahubwo naje kubura ukuntu mpuzwa n’abantu bampa uburenganzira bwo gukora indirimbo za Kamaliza cyangwa Rodrigue Karemera, binyorohera sasa kubona Fashaho Phocas aba ariwe tuganira, ampereza uburenganzira ndayikora.
KT: Nyuma yaho ushyira hanze na none Akanyoni hanyuzemo igihe byibura cy’imyaka ibiri. Biba bigenze bite?
Daddy: Urebye njyewe imbaraga ndi gukoresha ni ugukomeza umuziki wanjye hariya. Hari ukuntu nakubwiye, hari ukuntu bigorana kubivanga. Nicyo gituma njya mara imyaka ingahe...ndatinda ariko ntabwo mpera. Ndatindaho gato ariko ntinda mpugiye mu bindi.
Nabona akanya nkakora indi. Hari ukuntu wohereza indirimbo ukamenya ko ikirimo gukora. Ndabikurikirana; ukamenya ko ikirimo iragenda. Ariko wasanga bitangiye kumanukaho gato ukohereza indi. Ni kuriya mbese mbikora.
Urebye imbaraga ndi gushyiramo cyane hariya kugira ngo ibintu bifate. Niho ndi buri munsi, ntabwo binshobokera kuza cyane mu bitaramo ino aha, ariko hariya ibintu byose, niho ndi mbese.
Urebye imbaraga nshyiramo ni hariya kuko mbonye ibitaramo, ni hariya mbibona. Ibyo mu Rwanda byamfata kuza ino aha, kandi kubipangira igihe, ni ibintu birebire cyane.
KT: Ubwo iyo ukoze ziriya ndirimbo ukazohereza mu Rwanda, hari ikintu biba bivuze cyane? Hari igisobanuro ku muziki wawe muri rusange?
Daddy: Igisobanuro ku muziki wanjye ni uko izina ryanjye rikomeje gukora ino aha.
KT: Bikubyarira iki?
Daddy: Bimbyarira ko iyo nje ino aha nkomeza kuba umuhanzi uzwi, umuhanzi w’umunyarwanda, abantu ntibakeke ko nabaye umunyamahanga cyangwa ibintu nk’ibyongibyo. Ahangaha niho natangiriye umuziki.
Aho nagera hose hariya, numva ko ari ingenzi cyane ko izina ryanjye riguma ahangaha. Hari n’abana benshi duhura bari mu muziki bansaba inama, ibintu nk’ibyongibyo.
Ni ikintu kinshimisha ko n’ahangaha mpafite izina. So kugira ngo rihagume nabyo ni ibintu bimfitiye akamaro.
Abona muzika nyarwanda iri gukura
KT: Tujye kuri monde ya muzika yo mu Rwanda; hagiye gushira imyaka byibura hafi icumi uri hanze yayo, ushobora kuba uyireba mu yindi ndorerwamo twe tutabona. Uyibona ute aho uri hanze?
Daddy: Iri gukura. Iri gukura, ariko haracyari urugendo rurerure. Urareba mu iterambere nta mupaka uhaba; ukomeza gukura ubundi ukomeza kwiga, ukomeza kwivugurura, mbese ugomba kuba mwiza kurusha uko wari umeze.
Ikintu navuga ni uko umuziki w’aha ngaha uri gukura kuko ugereranyije n’ukuntu wakorwaga mu gihe cyacu, n’ukuntu usigaye ukorwa ubungubu, hari utuntu tumwe na tumwe twahindutse twinshi.
Ariko hari na byinshi nanone tuzageraho, tukiri mu nzira tuzageraho; muri make navuga ko uri gukura, ariko ugifite urugendo.
KT: Iyo uri mu Rwanda birashoboka ko ushobora gukenera abanyamuziki, wenda kugira ngo bagufashe ibintu runaka; wenda nk’abatunganya umuziki, wenda nk’abahanzi, wenda nk’abacuranzi, wenda nk’abanyamakuru, abantu runaka. Ninde uba ukeneye kurusha undi?
Daddy: Ok. Bose. Urabona bariya bantu bose bagaragara mu myidagaduro bose bafite akamaro umwe nk’uwundi.
Ntawe ufite akamaro kurusha undi. Urebye guhura n’abanyamakuru nimwe mutugeza kuri rubanda. Nk’ibingibi mvuze ntabwo nabivugira ahantu mugasalon ngo hazagire ababyumva.
Ni mwe muduhuza n’abantu bumva umuziki wacu. Kandi n’abantu bumva umuziki baba bashaka kumenya n’amakuru cyangwa utuntu dutandukanye nk’utu ngutu, ukuntu wanditse indirimbo, mbese abagaragara bose mu myidagaduro yaba itangazamakuru, yaba abatunganya indirimbo mwese mudufitiye akamaro kangana ntawe urusha undi cyangwa uri hasi y’undi.
Ariko urebye iyo ndi ino aha kenshi, akenshi iyo ngarutse maze gukorana n’umu producer umwe urebye ni Clement (KINA MUSIC).
KT: Clement ni inshuti yawe kuva cyera?
Daddy: Yego ni mugenzi wanjye. Mbese urebye iyo ngiye gukora indirimbo akenshi ni Clement tuyikorana ariko bitavuze ko mba ntemereye abandi bakora indirimbo ni uko tuba tutabonye uwundi mwanya wo gukorana.
KT: Uba ufite igihe gito iyo uri ino mu Rwanda?
Daddy: Akenshi nkunze kuza nk’ukwezi kumwe, amezi abiri, ariko urumva ko mba nje kureba umuryango n’inshuti, kandi mfite umuryango munini ahangaha, mfite n’inshuti nyinshi ahangaha.
Urebye kuri njye ibyo biba bimfitiye akamaro cyane kuko mba maze nk’imyaka itatu! Ubungubu ntabonye umuryango wanjye, ntabonye abagenzi mbese nabyo biba bimfitiye akamaro cyane kuburyo nabyo mbiha umwanya.
Mfata umwanya wo gukora ibiganiro n’abanyamakuru, mfata umwanya wo kuganira n’abandi bahanzi ariko njyewe ikiba kimfitiye akamaro cyane ni ukubona abantu nkumbuye kandi nshobora kutazabona nyuma y’indi myaka mikeya.
KT: Daddy umuntu ukumva bwa mbere cyangwa wifuza kukumenyaho utuntu twinshi ariko ari ubwa mbere ni iki yakumenyaho ushobora kubwira umuntu?
Ngo ni umuntu utuje nubwo agaragara nk’ugira amahane
Daddy: Ahhh! Iki kibazo kirakomeye sana! (Aseka cyane) Ntabwo mbizi hashobora kuba hari byinshi. Ndi umuntu utuje bya hatari, akenshi apparence yanjye (uko ngaragara) ishobora kwerekana ko ndi umuntu wenda utitonze ariko ubusanzwe ndi umuntu utuje.
KT: Ni ukuvuga ngo uko ugaragara bishobora kubeshya?
Daddy: Hari nk’abantu bagira ngo wenda ngira amahane, kubera ko mfite dreads, ndi umu type muremure bya hatari, ariko iyo tuvuganye usanga ntujeho gatoya.
KT: Wowe uko wiyumva wumva ufite gaciro ki muri sosiyete y’abantu basanzwe?
Daddy: Abantu? Cyangwa abanyarwanda?
KT: Abanyarwanda.
Daddy: Ok! Agaciro mfite mu Banyarwanda ni uko ndi umuhanzi, abahanzi turi entertainers (dushimisha abantu). N’abahanzi akazi kacu ni ugufasha abantu kwisanzura.
Niko kamaro njye numva mfite muri sosiyete y’abanyarwanda ni urugero, ndi umuntu ushimisha abantu, ndi umuntu uvuga akariho wenda katavugwa n’abandi, nkakavuga mu kuntu kuri artistique (kwa gihanzi), bigatuma wenda umuntu atega amatwi atari ugutega amatwi umuntu avuze ijambo gusa; urumva niko kamaro atari njyenyine, niko kamaro abahanzi dufite muri sosiyete.
KT: Niyo mahitamo yawe? Cyangwa byaje gutyo?
Daddy: Umuziki?
KT: Kuba Entertainer.
Daddy: Nari entertainer kuva ndi umwana. Nari wa mwana washoboraga kwicara mu cyumba n’abantu atari ukuririmba gusa, nkatera story (udukuru)!
Afite abana babiri ari nta bana n’uwo bababyaranye
KT: Mu buzima busanzwe urubatse? Status (Irangamimerere) yawe iteye ite?
Daddy: Ntabwo nashatse. Ndi celibataire (Ingaragu).
KT: Nta mwana?
Daddy: Mfite babiri.
KT: Umuntu ashobora kwibaza, abana ubafite, abamama babo barihe?
Daddy: Mama wabo arahari ariko ntabwo tubana.
KT: Ni amahitamo yawe nabyo?
Daddy: Ni amahitamo yacu.
KT: Hanyuma utekereza iki ku kuba ufite abana, warahisemo kuba utari kumwe na mama wabo?
Daddy: Ntabwo turi aba mbere, ntabwo turi n’abanyuma, kandi abana nta kintu bibatwaye, nta kintu bibatwaye baratubona twembi hamwe, turi abagenzi twese. Nta kintu bidutwaye nabo nta kintu bibatwaye kabisa.
KT: Ndashaka kukubaza utubazo twanyuma ku ndirimbo Akanyoni. Amagambo arimo ni Ikinyarwanda ijana ku ijana ariko biragoye kuyumva. Biragoye cyane. Amagambo, iyo nibera akanyoni, nkajya nguruka, nkaba mu giti, ute?
Daddy: Mu buhanzi hari ukuntu tuvuga, sinzi ukuntu babyita mu Kinyarwanda ariko hari ukuntu uvuga ikintu gifite ibisobanuro byinshi cyane.Njyewe akanyoni navugaga, gashushanya ubwigenge. Kuko niba hari akantu kagira ubwigenge ni inyoni.
Iyo igurutse mu kirere ishobora kujya muri aho ishatse. Mu kanyoni navugaga, ni akanyoni kagomba gutekereza no guha umwanya ubwigenge bwose gafite.
Niba uri nk’umuhanzi ugomba kureba ku bwigenge bwose ufite ubw’ibintu byinshi ushobora kwandika yewe n’urwo rukundo ukarwandika mu kuntu kwinshi kwa gihanzi. Ntitugume mu bintu bimwe gusa! Akanyoni gafite ubusobanuro bwinshi cyane.
KT: Usa n’uhwituye abahanzi bo mu Rwanda ko baririmba ibintu bimwe?
Daddy: Si ukwibanda ku bahanzi gusa, ni ukwibanda kuri byinshi, ni ukwibanda ku bwigenge mbese. Ikintu cyampaye igitekerezo ni uko nibazaga indirimbo nzaririmba nyuma y’ishiraniro, ntabwo nashakaga kuririmba indirimbo y’urukundo.
Kuko numvaga hari nyinshi ziri kuri radiyo.
Zimwe na zimwe ukumva hari n’amagambo agenda agaruka. Birarambirana rimwe na rimwe. Ukumva iyo wumvise nka radiyo umunsi wose ushobora kumva indirimbo z’urukundo gusa.
Aharanira guhimba indirimbo zisiga ubutumwa
Nashakaga kugira ngo ntagwa muri ako gatego nanjye, urumva nashakaga kugira ngo ndirimbe akantu gatandukanye ariko nanone gafite isomo. Indirimbo zanjye nyinshi zigira isomo. Nkunda indirimbo itagendeye ubusa gusa. Nkunda indirimbo ifitemo isomo ho gatoya.
Wumvise indirimbo zanjye nyinshi harimo akantu k’isomo. N’igituma nahisemo Ishiraniro ni isomo ririmo nayo. Ubutumwa nashakaga guhereza abandi bahanzi, reka tugerageze kwigenga, tuguruke, dukore ubushakashatsi bwimbitse.
Ibyo guhangaho biri hanze aha ni byinshi cyane. Tubikoreshe, tugire umuziki wacu mwiza cyane.
KT: Ubundi nanone nasomye inkuru ejo bundi bavuga yuko ngo ibyo waririmbye mu ishiraniro ari ubuzima wabonye ugeze muri Canada. Yego?
Daddy: Oya. Nk’uko navuze, ishiraniro ni indirimbo ntanditse. Ni indirimbo yanditswe na Fashaho Phocas. Nayiririmbye kubera ko ari indirimbo Abanyarwanda benshi bari bakunze nanjye nari nkunze. Nta kindi cyari kiri inyuma kweli.
KT: Daddy ndagushimiye cyane.
Daddy: Yego! Murakoze cyane.
Reba indirimbo ye yitwa Akanyoni
Iyi ndirimbo ya Cassanova yitwa "Ohhh!" iri muri zimwe ze zamenyekanye, agikorera umuziki mu Rwanda.
Dukurikire ukanda kuri Like
Ibitekerezo ( 1 )
Mbanje kubashimira kubwiyinkuru,DADDY ndamukunda cyane kubera inyigisho ziba mundirimboze byatumye umwana wanjye wimfura mwita DADDY,nakomereze aho tumuri inyuma,kandi aho ari muri Canada nakomeze azamure Ibendera ryigihugu cyacu.murakoze.


text:
Ubwuzuzanye bw’ umugabo n’umugore ni imwe muri politiki u Rwanda rwashyizemo imbaraga cyane cyane muri gahunda y’ icyerekezo 2020 ndeste n’ izindi gahunda zitandukanye zigamije iterambere rirambye .
Gusa inzobere mubirebana n’ uburinganire n’ ubwuzuzanye zigira inama abagabo kugira uruhare rufatika mu gutuma abagore babo n’ abana b’ abakobwa barushaho gutera imbere kuko iterambere ryabo ariryo terambere ry’ urugo ni igihugu.
Urubuga nkoranyanmbaga paxpress.rw dukesha iyi nkuru, ruvuga ko Imico, imyemerere, uburere, abantu bakuriramo ibaremamo ububasha runaka, bituma bituma biyumva mu buryo busumbye ubw’abandi. ibi biba ikibazo cyane mu gushyira mu bikorwa ihame ry’uburinganire n’ubwuzuzanye. bw’umugabo n’umugore. Mico Patrick ushinzwe gahunda y’ ubukangurambaga bugamije gushishikariza abagabo kugira uruhare mu iterambere ry’ abagore mu muryango RWAMREC asobanura ko hari imitwarire imwe n’ imwe igaragara nk’ inzitizi muri iyi gahunda , aho usanga nk’ abagabo bitewe n’ uburyo ndetse n’ imico bakuriyemo nko kwiyumva kw’ abagabo gutuma bumva ko ari nk’ ibiremwa by’ ikirenga. Agira ati “ rimwe na rimwe usanga bitewe n’ uburyo bakuzemo ndetse n’ imico bakuriyemo benshi mu bagabo bigoye kubumvisha ko bashobora kureshywa n’ abagore. Kenshi ngo usanga abagabo bashakisha gukora ibintu bituma abantu babafata nk’ abantu bakomeye bityo bikanabashyiramo ingeso yo gushaka gutsimbarara ku cyemezo runaka , ibintu rimwe na rimwe birangira habayeho guhohotera abagore babo.
Gusa Mico akomeza avuga ko hari n’imiterere y’ abagore ituma ihame ry’ uburinganire n’ ubwuzuzanye hagati yabo n’ abagabo itagerwaho mu buryo bworoshye .Aha atanga ingero z’ abagore bamwe usanga bakoresha imvugo ikarishye ku bagabo babo, kenshi bagaragara nk’ abanyantege nke “. Rimwe na rimwe uzumva abagore basuzugura abagabo bibaza niba ari abagabo koko.Ibi nabyo bigaragarira mu ncyuro aho uzasanga umugore acyurira umugabo kudakora nk’ibyo abandi bagabo bakora , nko kwishyura inzu , gutunga umuryango n’ ibindi , akamumufata nk’ umugabo w’ amanyembwa amugereranya n’ abandi .
Imigirire imwe ni imwe … nyirabayazana w’ ihohoterwa
Mu murenge wa Gitoki akarere ka Gatsibo , bamwe mu bagore bavuga ko bagaye imyitwarire y’ abagore bagenzi babo barara mu tubari,bakirirwa banywa inzoga bagacyurwa n’ijoro bakabyitirira ko ari uburinganire .Bamwe bagira bati “ino aha hari abagore nabo ubwabo bikururira ihohoterwa .Ni gute umugore ufite umugabo n’abana yirirwa umunsi wose mu kabari adasangira n’ umugabo we ari n’abandi bagabo?” Aha kandi ni kimwe n’ abo mu karere ka Nyagatare aho nabo bavuga ko hari abagore barara mu tubari ngo hari n’ abadatinya gutaha mu ngo zabo saa tanu z’ ijoro.
Abagabo bo muri utu turere nabo ngo ubu bafashe ingamba zo kujya bahimana n’ abagore babo.Ngo iyo umugore atangiye kumwereka ko nta gaciro afite mu rugo cyangwa se ko ihame ry’ uburinganire ryabahaye ijambo rituma barara amajoro mu tubari , ngo bahitamo kubata bakajya kwishakira ababakirana ubwuzu.
Umuyobozi w’ akarere ka Gatsibo Gasana Richard avuga ko imyitwarire nk’ iyi ikwiye kugawa ariko kandi impande zombi zigahabwa amahugurwa abafasha kumva uruhare rwa buri umwe wese muri iki gikorwa .Yongeraho ko kwigisha uburinganire bidakwiriye no kubwirwa abagabo n’ abagore gusa ahubwo ko n’ abana bakiri bato bakwiye kubyigishwa bakabikurana kuko n’umwana ngo apfa mu iterura nk’uko akomeza abishimangira .
Uru rubuga ruvuga ko bamwe mu bagabo bo mu karere ka Gatsibo bavuga ko imyitwarire y’ abagore ituma nabo bahinduka intare ngo kuko badafite abo baregera, urugero nko muriGitoki ngo umugabo wibeshye agakora ku mugore ngo baburana yamaze kugera muri kasho. Abagabo bagashinja inzego z’ umutekano mu midugudu n’ utugari kutabumva ahubwo bakarengera abagore gusa.
Kagaba Emmanuel, umwezi.net


text:
Kugenzura imibanire y’ingo byagabanyije ibyaha n’urugomo mu Burasirazuba
Inzego z’umutekano mu Ntara y’Iburasirazuba ziravuga ko ingamba zo kugenzura imibanire y’ababana mu ngo, bakagirwa inama zo kuganira no gucyemura amakimbirane bafite atararenga inkombe byatanze umusaruro mwiza mu gukumira ibyaha, ubu ubwicanyi n’urugomo byavugwaga muri iyo Ntara mu bihe byashize bikaba byaragabanutse cyane.
Umuyobozi wa polisi y’u Rwanda muri iyo Ntara, SuperIntendant Alexandre Muhirwa, aravuga ko mu mezi abiri ashize hagaragaye ibyaha 327 kandi byoroheje, mu gihe mu ntangiriro z’uyu mwaka hagaragaraga ibyaha bikomeye bikabakaba 500 mu gihe cy’amezi abiri nanone.
Uyu muyobozi wa polisi aravuga ko ubwo mu ntangiriro z’umwaka umutekano wari wifashe nabi mu duce tunyuranye tw’Intara y’Iburasirazuba, inzego z’ubuyobozi bw’ibanze zafatanyije n’iz’umutekano mu gusesengura uko abantu bahungabanyaga umutekano, babasha gutahura ko benshi mu bagiranaga amakimbirane bakagera ubwo bicana baba bamaze igihe babigambirira, banabyigamba.
Ibi byakurikiwe no gukora igenzura no guperereza abaharangwa umwuka mubi mu baturage bose, ingo zavugwagamo umwuka mubi zirasurwa kandi ziraganirizwa, abbatumvikanaga bacoca ibyinshi mu bibazo bari bafitanye ku buryo ubu ngo umutekano ugenda uba mwiza kurusha uko wari wifashe mu ntangiriro z’umwaka.
Umukuru wa polisi y’u Rwanda mu Burasirazuba akaba ashimira ubufatanye n’abaturage bagaragaje umuhate mu gufatanya n’abayobozi n’inzego z’umurekano mu kugaragaza no gutanga umusanzu mu kunga abatumvikanaga.
superIntendant Alexandre Muhirwa yemeje ko ubu umubare w’ibyaha byakorwa mu Burasirazuba wagabanutse cyane, ndetse na bike bikihagaragara bikaba bidakanganye nko mu bihe byashize.
Umuyobozi w’Intara y’Iburasirazuba aravuga ko ubufatanye bw’abaturage, abayobozi n’inzego z’umutekano azakomeza kubishishikariza abatuye inyo Ntara, umutekano ugakomeza gusagamba.


text:
Imbwirwaruhame z’urwango zagiye zibaho mu mateka y’u Rwanda zabaye umusingi n’intangiriro ikomeye y’amateka mabi igihugu cyanyuzemo kugeza kigeze kuri Jenoside yakorewe Abatutsi muri Mata 1994.
Guhera mu 1959 kugeza mu 1994 ubwo Jenoside yahitanye miliyoni y’Abatutsi yakorwaga, izo mbwirwaruhame zakunze kuvugwa n’abategetsi zitiza umurindi Abahutu mu kwica Abatutsi.
Ubutumwa bw’abo bategetsi bukubiye mu cyiciro gikomeye cya Jenoside cyo gutandukanya abaturage nk’uko byagaragajwe na Gregory Stanton umushakashatsi kuri Jenoside wo muri Kaminuza ya George Mason muri Leta ya Virginia muri Amerika.
Zimwe muri izo mbwirwaruhame
Grégoire Kayibanda
Kayibanda Grégoire yabaye Perezida w’u Rwanda hagati ya 1961-1973, ahirikwa ku butegetsi na Habyarimana bari inshuti magara dore ko yari yaranamubyariye umwana muri batisimu.
Yaranzwe n’imvugo zigamije kubiba urwango mu bahutu ngo barimbure abatutsi.
Urugero ni nka tariki ya 11 Mata 1964 ubwo yagize ati “Nubwo bitashoboka, ariko dufate ko inyenzi zifashe Kigali, byaba imperuka yihuse y’Abatutsi.”
Habyarimana Juvénal
Habyarimana wayoboye u Rwanda kuva tariki ya 5 Nyakanga 1973 kugeza ku ya 6 Mata 1994 na we yagiye akoresha imvugo zibiba urwango n’ivangura mu banyarwanda.
Ahagana mu 1990 mu gihe impunzi z’abanyarwanda zari nyinshi mu bihugu byo hirya no hino mu karere yavuze ko bidashoboka ko zigaruka mu gihugu kuko cyamaze kuzura.
Yavuze ko “U Rwanda ni nk’ikirahure cyuzuye, wongeyemo amazi ayarimo yameneka.”
Izi mpunzi zari zigizwe n’abatutsi bahunze mu myaka ya 1959, 1961, 1963 no muri 1973 asaba ko ibihugu bizishaka byazakira bikaziha ubwenegihugu.
Ibyasigaye mu mitwe ya benshi ni aho yagize ati “Abari hanze bakore uko bishoboka babone ubwenegihugu bwaho, u Rwanda ni ruto nta na santimetero kare n’imwe ibagenewe yaboneka.”
Sindikubwabo Théodore
Mu mateka y’u Rwanda yabaye Perezida wayoboye igihe gito; kitageze no ku minsi 100 nyamara ntibyabujije ko ashimangira ubutumwa bwo kwica Abatutsi bwari bwaratanzwe kuva kera.
Tariki ya 19 Mata 1994 yasuye Perefegitura ya Butare yari yarasigaye inyuma mu bijyanye no kwica abatutsi. Icyo gihe yavuze ijambo rutwitsi ryahise ritangiza ubwicanyi nyuma y’umunsi umwe ahavuye,buhita bukoranwa ubukana budasanzwe n’imipaka ihuza u Rwanda n’amahanga irafungwa ngo hatagira utoroka.
Yagize ati “Ba ntibindeba na nyirandabizi nimubahige ntibabacike.”
Nyuma y’iryo jambo, utari uri mu murongo wo kwica ntabwo na we yagombaga kwihanganirwa.
Gitera Joseph
“Umubano w’Umututsi n’Umuhutu ni umufunzo ku kuguru, ni umusundwe n’umusonga mu mubiri na kanseri mu gifu.” Iyi ni imvugo yaranze inyandiko ya Gitera Joseph washinze ishyaka APROSOMA (Association pour la Promotion Social de la Masse) mu 1959.
Tariki ya 27 Nzeli 1959 ari Ngoma muri Butare [ubu ni mu Karere ka Huye], Gitera yahimbye amategeko 10 y’abahutu. Ayo mategeko yaje kongera kwandikwa na Ngeze Hassan mu kinyamakuru “ Kangura” muri nimero yacyo ya gatandatu yo mu Ukwakira 1990 ubwo urugamba rwo kubohora igihugu rwari rutangiye, na we ashishikariza abahutu kwanga urunuka abatutsi no kubahiga.
Inyandiko za Gitera zabaga zuzuyemo amagambo y’ubugome ku buryo yongeragamo n’ubuhanga yari yaravanye mu ishuri agacengera ba nyakubwirwa.
Hari nk’aho yagize ati “Ntuzigere wongera kwirahira umututsi ... Ntuzasambane n’abatutsikazi, kubarongora ntibibujijwe, kubajajabamo ni byo mwaku...”
Col Théoneste Bagosora
Bagosora wari umwe mu bavuga rikijyana mu ngabo za Habyarimana, yabonye atanyuzwe n’inzira nziza amasezerano ya Arusha yaganagamo, tariki ya 8 Mutarama 1993, ayavamo n’umujinya mwinshi maze agira ati “imishyikirano nyivuyemo, ndatashye ngiye kubategurira imperuka [apocalypse]”.
Bagosora yahishyuye atyo umugambi mubisha leta yarimo wo kurimbura abatutsi.
Léon Mugesera
Mugesera yari Visi Perezida wa MRND muri Perefegitura ya Gisenyi, ndetse yari n’umwarimu mu yahoze ari Kaminuza Nkuru y’u Rwanda.
Ari ku Kabaya muri mitingi ya MRND, tariki ya 22 Ugushyingo 1992, yahamagariye abahutu gutsemba abatutsi, abereka n’inzira bazabinyuzamo.
Yagize ati “Ndababwiza ukuri ko uwo mutinya gukata ijosi ari we uzabatanga kuribakata.”
Nsengiyaremye Dismas wari Minisitiri w’Intebe wakomoka muri MDR ndetse ntanavuge rumwe n’ubutegetsi bwa Habyarimana, yahishuriwe na Mugesera ko agomba kwicwa.
Ati “Ndagira ngo mbamenyeshe ko umuntu watanze Byumba ... yacirwa urubanza; azahanishwa urupfu. Biranditse mubaze abacamanza babereke aho biri ntabwo mbabeshya, azahanishwa urupfu, umuntu uzatanga n’agatanyu k’u Rwanda. None uwo muntu aracyakora iki ?”
‘Kureka abatutsi bagahunga ni ikosa’
Mugesera yakomeje agira ati “Mperutse kubwira umuntu wari unyiraseho ngo ni za PL, ndamubwira nti ‘ikosa twakoze muri 59 nubwo nari umwana ni uko twabaretse mugasohoka. Mubaza niba atarumvise inkuru y’aba Falasha, basubiye iwabo muri Isiraheli bavuye muri Ethiopia ambwira ko atayizi’, nti ‘ntabwo uzi kumva no gusoma? Njye ndakumenyesha ko iwanyu ari muri Ethiopia, ko tuzabanyuza muri Nyabarongo mukagerayo bwangu’"
Jean Kambanda
Kambanda wabaye Minisitiri w’Intebe muri Guverinoma y’Abatabazi yahishuye ibanga ko hari urutonde rw’abafatwaga n’ibyitso bagombaga kwicwa n’ubutegetsi bwari buriho.
Mu kiganiro yagiranye n’abantu batandukanye tariki ya 14 Gicurasi 1994, ubwo yasuraga Kaminuza Nkuru y’u Rwanda yagize ati “Niba ushidikanya ko runaka ari umwanzi baza ubutegetsi burabizi, ayo malisiti arahari.”
Yongeyeho ati“ Twababwiye ko abo bazungu bashaka gufasha FPR, kuko bafite ingufu tubizi bafite intwaro zikomeye, ko bashobora kuzana FPR bakayishyira ku butegetsi i Kigali bakayirinda....ariko ko nta muturage n’umwe uzayumvira. Ibyo twarabibasobanuriye tuti ‘abaturage barayanga ku buryo bugaragara,ntabwo bazemera gutegekwa na FPR, turashaka ko babyumva.”
Nyiramasuhuko Pauline
Nyiramasuhuko yabaye Minisitiri w’Umuryango ku butegetsi bwa Habyarimana. Mu gihe cya Jenoside yashishikarije abahutu kwica abatutsi, ndetse abemerera ko bazajya bihemba gufata abagore n’abakobwa ku ngufu.
Tariki ya 14 Gicurasi 1994, ubwo yajyanaga na Kambanda gushishikariza abahutu kwivugana abatutsi yababajije impamvu badashishikariye gukora [kwica].
Ati “Ese ko mbona Abanyabutare mutari mu kazi nk’aho hari icyabaye, habaye iki, nimujye mu kazi, akazi nigakomeze.....”
Me Bernard Ntaganda
“Tura tugabane niwanga bimeneke’’, ni ijambo ryavuzwe na Me Ntaganda igihe yayoboraga ishyaka rya PS Imberakuri ryaje kumwirukana nk’umuyobozi ndetse n’umuyoboke waryo.
Ntaganda yavuze iryo jambo muri 2010, ubwo yari afite gahunda zo kwiyamamariza umwanya w’umukuru w’igihugu, ariko agakoresha imvugo ubushinjacyaha bwavuze ko zitera abaturage gutekereza nabi ku buyobozi, harimo no kubagumura, ibyaha yahamijwe n’urukiko rukamukatira imyaka ine y’igifungo tariki ya 27 Mata 2012.
Nkuko byagiye bisobanurwa, ubutumwa bwa Ntaganda bwari mu cyerekezo cyo kwerekana ko agomba guhabwa ubutegetsi ku neza, byakwanga agakoresha ingufu igihugu kikaba cyabura umutekano, hakongera kumeneka amaraso.
Ingabire Victoire
Ingabire yabaye umuyobozi w’ishyaka FDU Inkingi, ishyaka ritemewe mu Rwanda. Mu gihe yari aje kwiyamamariza mu Rwanda, yaranzwe n’ibitekerezo byo gushaka gusubiza Abanyarwanda mu icuraburindi rya Jenoside ryatumye hatemba imivu y’amaraso.
Ingabire ubwo yasuraga urwibutso rwa Jenoside rwa Kigali tariki ya 16 Mutarama 2010, yabajije ati “Mbonye urwibutso rwa Jenoside yakorewe Abatutsi none urw’abahutu ruri he?”Icyo gihe yongeyeho ko arutegereje.
Izi mbwirwaruhame hamwe n’izindi zifashishijwe mu icengezamatwara ryatumye u Rwanda rupfa nubwo rwongeye kuzuka.
Uyu munsi wa none leta yerekanye ko itazongera kwemera ko Jenoside yongera kuba ku butaka bw’u Rwanda. Icyizere ni cyose ku baturage bafashijwe kugana mu mashuri, haherewe ku rubyiruko rwashyiriweho gahunda y’uburezi bwa bose, abakuze bagashyirirwaho amashuri abigisha kwandika kubara no gusoma (IGA).
Ibyo bikorwa byajyanye no gushinga amashuri y’imyuga n’ubumenyingiro bifasha Abanyarwanda kubona ubumenyi bubafasha kwihangira imirimo, no guhangana ku isoko ry’umurimo aho kuba imburamukoro bagatekereza ibidafite akamaro.
Kuba abaturage bahugiye kuzamura imibereho yabo n’iy’igihugu muri rusange, ndetse no kuba barahawe ubumenyi bubafasha kuzamura imyumvire, kujijuka, biratanga icyizere cyo kubahana hagati yabo no kubaha uburenganzira bwa muntu, bishimangira ko uwabagezaho ubutumwa budakwiye babuyungurura ku buryo Jenoside itakongera kubaho.
Imyumvire y’Abanyarwanda ngo yahindutse ku buryo butanga icyizere, kuko ari ba bandi bavumbura ushaka kubashuka, nkuko Perezida Paul Kagame aherutse kubivuga ubwo yasuraga uturere twa Nyamasheke na Rusizi tariki ya 29 Kamena 2015.


text:
Imiterere y’umubiri
Intare ni inyamaswa ibarirwa mu bwoko bw’inyamaswa zirya inyama. Iyi nyamaswa izwiho kugira ingufu zikirenga ugereranije nizindi nyinshi: ku mpuza ndengo igira uburemere bwa 175 kg ikagira uburebure buri hagati ya sentimetero 136 na 198 bitewe n’akarere ibarizwamo.
Aho zibarizwa
Intare zikunzekugaragara muri Afurika ,ubuhinde no mu burasirazuba bwo hagati.
Ibyokurya
Intare itunzwe no kurya inyama aho ikunze guhiga utunyamaswa duto .intare irya ibiro bigera kuri 7 ku munsi.
Imyororokere
Intare ishobora kubyara bwambere imaze igihe kiri hagati y’imyaka itatu kugeza kuri ine ivutse. Kugirango habeho igikorwa cyo guhuza ibitsina ndavuga kungabo n’ingore izi nyamaswa zibanza kubyumvikana ho kubantu twabigereranya n’igikorwa cyo gutereta!
Intare y’ingore ibwegeka amezi ane igihe itarabyara yitarura izindi nyamaswa ikazazigarukamo yamaze kubyara aho ishobora kubyara ibyana bigera kuri bine .
Icyizere cyo kubaho
Intare ibaho igihe kingana n’imyaka 15 mu ishyamba ariko yaba yororewe mu byanya byabugenewe (Zoo) ikaba yamara imyaka 30.
Umwihariko mu mibereho y’intare
Umwihariko w’intare ugereranije n’izindi nyamaswa zitunzwe no guhiga n’uko igikorwa cyo guhinga mu mwijima cyangwa mugitondo cya kare ikaba ikunze kwitwa umwami w’ishyamba ikagira imbaraga z’ikirenga.
UBWOROZI BW’INTARE
Imiterere y’umubiri


text:
"Gucukura toilet", "gucuruza itabi", "kunywa ibiyobwabwenge", ni bindi byinshi bwaranze ubuzima bwe akiri muto ahinini bitewe no kwihakanwa na se umubyara.
Umuririmbyi w’indirimbo zihimbaza Imana Uwiringiyimana Theogene; bakunze kwita Bosebabireba wabaye inzerezi akihakanwa na se umubyara ubwo mama umubyara yari amaze kwitaba Imana byamubereye imbarutso yo guhaguruka agakora ndetse no kubakira kubyo yanyuzemo.
Theo Bosebabireba iyo avuga ubuzima yanyuzemo mbere y’uko amenyekana biramurenga ikiniga kikazamuka. Uyu muhanzi mu bwana bwe yahuye n'ibizazane atazibagirwa mu buzima bwe, avuga ko nyina umubyara mbere y’uko apfa yamweretse se ariko ntibyabujije uyu mugabo kwihakana umwana we. Icyo Theo yagiye kuba mayiboyo acuruza mu gakarito aho yagjyaga yambara imwe mu myenda ya kuburiwe [yahawe] na bamwe mu bagira neza.
Ati:" Mama amaze gupfa nabayeho nabi, data nawe aranyihakana kugeza ubwo nerekeje mu muhanda gushaka amaramuko, ari nayo mpanvu byinshi ndirimba bishingiye ku kuri.’
Akomeza avugako zimwe mu ndirimbo ze zambere yabanje kuziha Chorale yaririmbagamo ariko bitewe na magambo yari azigeze yuzuye amanganya, abo baririrmbyi bakazanga, Theo kugiti cye bituma yinjira mu njyana zo gushima Imana.
Ati:" Bwa mbere ni njira muri gospel byatewe ni ndirimbo na ndikaka ariko naziha Chorale bakanga kuziririmba, icyo gihe nu nvise ijwi rimbwirako nkwiriye gutanga ubwo butuma bukagera kuri rubanda nyamwinshi.’
.


text:
Mu nkuru tugira zo kugishiriza abantu inama, umusomyi wacu yatwandikiye agisha inama ku kuba yari afite inshuti ye magara y’umusore none ikaba imusaba ko bakundana by’umwihariko, ngo afite ubwoba ko byazambya umubano wabo wari mwiza.
Yateruye agira ati ’’Ndabasuhuje, nagiye mbona inkuru zanyu zifasha mu bujyananama, nanjye nashakaga ko mumfasha, ndi umukobwa w’inkumi, ubusanzwe nkunda kubana n’abantu amahoro, nari imfite umusore w’inshuti yanjye bisanzwe, ariko ubu arimo kunsaba ko twakundana byihariye, namwe murazi ko abakundana bagira impinduka runaka, n’imyitwarire yihariye ubwo rero ndimo kwibaza niba bitanazambya umubano twari twifitaniye, ubu nkore iki koko?’’.
‘’Ikindi kintera ubwoba ni uko uyu musore hari utugeso agira ntakunda, nabonaga ntacyo bintwaye kuko nta rukundo rwihariye twari dufitanye gusa mbona byanteranya na we mu by’ukuri, rero ubu ndi mu gihirahiro, mumfashe inama zanyu zamfasha mu cyerekezo cy’icyemezo nafata.’’
Tanga igitekerezo kuri iyi nkuru umugire inama


text:
Rusizi: Nyuma y’uko imiryango 91 y’abasigajwe inyuma n’amateka yo mu Karere ka Rusizi mu Murenge wa Nkungu ihawe n’ubuyobozi bw’uwo murenge hegitari 3 z’ubutaka bwo guhinga; kuwa kane iyo miryango yashyikirijwe ibikoresho by’ubuhinzi birimo amasuka yo guhingisha.
Iki gikorwa cyo kubaha amasuka kiri mu rwego rwo kubafasha kuyoboka umwuga w’ubuhinzi kuko bari bakomeje kugaragaza ko uw’ububumbyi utagishoboye kubabeshaho mu buzima bwabo.
Ndagijimana Andereya na Consesa Mukarurangwa batangaje ko bari basanzwe bakora umurimo wo kubumba inkono ariko ko bari bageze aho babona ntacyo ubamariye kuko bawurengangaho bakajya gusabiriza, ariko nyuma yaho ubuyobozi bubagobokeye, bukabaha isambu, ndetse n’amasuka ngo barumva bafite icyizere cy’imibereho myiza y’ejo hazaza kuko inzara yatumaga n’abana batabasha kujya mu mashuri, ubundi se ugasanga badashobora kwikemurira n’utubazo duto duto.
Bavuga ko kuyoboka ubuhinzi bizabafasha kurwanya ubukene kimwe n’abandi banyarwanda kuko ntakigoranye, ngo ahubwo bazajya bareba n’uko abandi babikora, naho ubundi ngo ni igisubizo cyiyongera ku bumenyi bahawe bwo guhinga ibihumyo ndetse n’ubukorikori bwo gukora imitako mu ibumba.
Ndorimana Clement ushinzwe ubuhinzi muri Nkungu, avuga ko ubuyobozi bwahisemo kubakurikirana kuko mu gihe gishize byari bikomeje kugaragara ko imibereho yabo itari myiza, nta nicyo bo ubwabo bakora ngo batere imbere, bityo bahitamo kubashakira uburyo bakiteza imbere.
Agira ati: “Iyo warebaga uko bahugira mu mwuga wo kubumba inkono kandi ugasanga umusaruro uziturukaho utabasha kubarangiriza ibibazo, ubundi ugasanga bayoboka inzira yo gusabiriza, byatumye ubuyobozi bw’umurenge butewe inkunga n’ubw’akarere, dufata icyemezo cyo kubashakira imishinga yabafasha. Imwe muri iyo mishinga ni uw’ubuhinzi, bityo twabashakiye ubutaka bungana na hegitari 3, ari nayo mpamvu uyu munsi twabahaye amasuka yo kuzajya bahingisha kuko byatugaragariraga ko nta bushobozi bafite bwo kuyigurira.”
Yongeyeho ati: "Ibi byiyongera ku mushinga twabigiye w’ubworozi bw’inzuki, ku bufatanye na MIDIMAR, bashyikirijwe imizinga 60 ya kijyambere, tubaha inka ebyiri za kijyambere ndetse ubu zamaze kubyara zombi, ku buryo abandi babiri bagiye korozwa.”
Umurenge wa Nkungu ubarurwamo imiryango 91 y’abasigajwe inyuma n’amateka. Uretse ibikoresho by’ubuhinzi bahawe, banashyikirijwe imiziga 60 ya Kijyambere, n’isambu ya hegitari 3.
Koperative yabo yigishijwe gukora ubuhinzi bw’ibihumyo n’ubukorikori bushingiye ku bubumbyi bugezweho, banahawe inka 2 za kijyambere, ubwo Radio Rwanda yaganiraga nabo, bayitangarije ko izo nka zombi zamaze kubyara, zikazabafasha kwitabiri n’ibikorwa by’ubworozi kimwe n’abandi banyarwanda.
Jean Pierre NIYIBIZI/ Ushinzwe itangazamakuru mu Karere ka Rusizi